Владимир Козак 27 ёшда! / CHAMPIONAT.asia\nВладимир Козак 27 ёшда!\nТеглар : Владимир КозакТуғилган кун\nБугун Ўзбекистон миллий терма жамоасига номзод футболчи, "Пахтакор" клубига садоқатли ярим ҳимоячи Владимир Козакнинг таваллуд айёми.\nҲам ҳимояда, ҳам ярим ҳимоя чизиғида бемалол тўп тепа оладиган универсал футболчи бугун ўзининг 27 ёшини қарши олмоқда. Володянинг отаси Анатолий Козак ҳам таниқли футболчи бўлган. Ўз вақтида Жиззахнинг "Звезда", Тўрақўрғоннинг "Ёшлик", Наманганнинг "Косонсой" жамоалари сафида тўп тепган.\nТабиийки, Владимирда миллионлар ўйинига бўлган қизиқиш оилавий муҳит таъсирида юзага келган. Футболнинг илк сабоқларини мураббий А.Латиббоевдан олган. Ўн олти ёшидаёқ "Пахтакор" жамоасининг асосий таркибида майдонга тушган. 2011 йилги мавсумда илк совринига эга чиққан. У "Пахтакор" билан чемпионатнинг бронза медалини қўлга киритган. 2012 йилда эса Ўзбекистон чемпионига айланган. Козак чемпионлик мавсумида жами 19та ўйинда 5 та гол киритишга муваффақ бўлган.\n"Пахтакор"га садоқатли футболчи Ўзбекистон ёшлар терма жамоаси таркибида жаҳон чемпионатида иштирок этган. Володя 2013 йили Туркияда ўтган ёшлар ўртасидаги Жаҳон чемпионатида терма жамоа сардори сифатида футболчиларимизни майдонга бошлаб тушган.\nЁдингизда бўлса, ўша кичик мундиалда Аҳмаджон Мусаев бошчилигидаги ёшларимиз чорак финалга қадар етиб бориб, дунёнинг кучли саккиз терма жамоаси сафидан жой олишган эди. Чорак финалда Козак ва унинг дўстлари таркибида Поль Погба бўлган Франция терма жамоасига 0:4 ҳисобида ютқазган.\n"Биз учун чорак финалгача етиб келиш тарихий натижа”, деганди ўша учрашувдан сўнг жамоа сардори Владимир Козак FIFA.com сайтига берган интервьюсида.- Мағлубиятга учрашимизга қарамай, биз иштирокимиздан хурсандмиз. Ўйиндан кейин мураббий табриклаш эмас, унга шунчалик хурсандчилик тақдим этганимиз учун ёнимизга келиб миннатдорчилик билдирди. Биз буни умуман кутмагандик ва бундан ҳаммамиз таъсирландик ҳамда унга қарсак чалдик.\nМенда мусобақадан аввал узоқ муддат жароҳат бор эди. Якунда мен мусобақага 5 кунча қолганида тикландим ҳамда жамоам учун фойдали бўлиш учун бор имкониятимни ишга солдим. Илк учрашувда Янги Зеландияни 3:0 ҳисобида мағлуб этганимиз ишончимизни оширганди. Агар бу турнирдан фақат битта хотирани ўзи билан олиб кетиш ва узоқ муддат ёдда сақлаш имконияти бўлса, бу ўша ғалаба бўларди. Бу энг муҳим лаҳза эди. Бу ғалаба бизга, биз ушбу турнир даражасига мос эканлигимизга ишонч берди. Ушбу ғалабадан сўнг биз нимага қодир эканлигимизни кўрдик ва Хорватияга қарши ўйинда ундан ҳам яхшироқ ўйнадик.\nЧорак финал ўйинида уч нафар асосий футболчиларимиз майдонга туша олмади. Марказий ҳимоячилар Сардор Раҳмонов ва Бобур Йўлдошевнинг дисквалификация сабаб, Жамшид Искандаровнинг жароҳат туфайли ўйинда иштирок эта олмагани йирик мағлубиятимизга сабаб бўлганди. Тўғри, Франция биздан кучли ўйнади, аммо бизнинг кучли таркибимиз ўйнаганида натижа бошқача бўлиши мумкин эди”.\n16 ёшида мультфильм томоша қилган Козак\n- 2009 йил 25 октябрь Қаршидаги "Назира" меҳмонхонасидамиз, - дея эслайди Нодирхўжа Юлдашев. - "Насаф" - "Пахтакор" учрашувидан бир кун аввал одатдагидек кун. Сафардамиз, суҳбатлашиб ўтиргани Одилни хонасига кирдим.\nАллақачон жамоа сардорига айланиб улгурган Аҳмедов хонадан чиқиб кетган, 16 ёшли Владимир Козак эса ТВда мультфильм кўриб ўтирар эди. Кулдим, Козак мультфильм кўраяпсанми? Ҳа, ака (наманганча шевада) деб кулиб қўйди. 4 кун аввал 16 ёшида асосий таркибда дебют қилган тўрақўрғонлик футболчини ҳали ёшлик тарк этмаган эди. Содда болада барчаси табиий эди.\nОтаси Анатолий 80-йилларда Ўзбекистонга келиб "Косонсой" жамоаси сафида жавлон урган эди. Шу-шу Наманган вилоятида қолиб кетди, кейинчалик Тўрақўрғондан уйланди. Шунинг учун ҳам Козак ўзбек тилида равон гапирадиган иймонли фарзанд сифатида вояга етди. 12 ёшида пойтахтга келади ва Дмитрий Ким қўл остида шуғуллана бошлади. Бу "Пахтакор"нинг 1993 йилда таваллуд топган футболчиларни жамлаган олтин авлоди эди. Болалигини кўп ҳам эсламайман, ўша пайтдаёқ жамоа сардори эди.\nАфсуски, ёш вундеркиндни асрай олмадик. Уни гоҳ ёшлар терма жамоасига, гоҳ олимпия, яна МТЖга ҳам чақирган пайтлари бўлди. Бу пайтда у бор йўғи 17-18 ёшда эди. "Нагрузка" кўпайиб кетди. "Пахтакор" дам берса битта терма жамоага, бири тугаса иккинчиси бошланаверди ва Козакнинг болалик йиллари ўз ёшига мос бўлмаган оғир юкламаларни олишга қолиб кетди. Иккинчи Одил Аҳмедов бўлиши кутилган футболчида 22 ёшга тўлганида орқага кетиш ҳолати кузатилди. Чунки 17-18 ёшида олган нотўғри юкламаларининг асорати унинг соғлиғига таъсир қила бошлади. Бироз юкламани оширсангиз, танасида кучли оғриқ пайдо бўла бошлади. Айнан шунинг учун у бугун хорижда эмас, Ўзбекистонда фаолият олиб бораяпти.\n"Металлург" - "Пахтакор" - 1:1\n21.10.2009. Олий лига 25-тур.\nБош ҳакам: Хотамов Арслон.\nГоллар: 0:1 - Гейнрих Александр, 1:1 - Нагаев Иван, 90+3\n"Пахтакор": Жўраев Тимур, Бердимурадов Рахматулло, Ўрунов Ғулом, Миладинович Боян, Холмуҳамедов Мурод, Маркович Дарко (Холматов Акмал, 73), Тожиев Фарҳод (Николич Милан, 40) (Холмуродов Акмал, 90), Гейнрих Александр, Аҳмедов Одил, Андреев Станислав, Козак Владимир.\n2008 йил Фомин, Сергеев ва Козак ОЧЛ доирасиги учрашувда ОФК байроғини олиб чиқишаяпти\n2009 йил 24 июнь. Владимир Козак 1993 йилда таваллуд топган футболчилар ўртасидаги Тошкент шаҳар чемпионатининг тур ўйинида "Бунёдкор"га қарши ўйинда. Мазкур ўйинни кузатиш учун "Пахтакор"нинг ўша даврдаги раҳбарлари Ботир Раҳимов ва Самвел Бабаян ҳам ташриф буюрдилар ва...\nВа у орадан 4 ой ўтиб "Пахтакор"нинг асосий таркибида Бекободда "Металлург"га қарши кечган ўйинни асосий таркибда, Александр Гейнрих, Одил Аҳмедов, Боян Миладинович каби юлдузлар билан майдонга тушди.\nФурсатдан фойдаланиб, бугун таваллуд айёмини нишонлаётган Владимир Козакни сайтимиз ходимлари ва ўқувчилари номидан муборакбод этамиз!\nРасман: “Ростов” Шомуродов ўрнига янги ҳужумчи сотиб олди 13


ВАТАНИМИЗНИНГ МАТОНАТЛИ ФАРЗАНДЛАРИ - Ўзбекистон овози газетаси\nВАТАНИМИЗНИНГ МАТОНАТЛИ ФАРЗАНДЛАРИ\nЖанубий Кореянинг Инчеон шаҳрида давом этаётган ПараОсиё ўйинларида спортчиларимиз ҳозиргача ўн саккизта олтин, учта кумуш ва иккита бронза медалига сазовор бўлдилар.\nМамлакатимизда аҳолининг ижтимоий ҳимояга муҳтож қатламига моддий ва маънавий ёрдам кўрсатиш, жисмоний имконияти чекланган ёшларнинг билим олиши, саломатлигини мустаҳкамлаши, касб-ҳунар эгаллаши, жисмоний тарбия ва спорт билан шуғулланиши учун зарур шарт-шароитларни яратишга алоҳида эътибор қаратилмоқда.\nБунинг натижасида сўнгги йилларда паралимпиячиларимиз жаҳон ва қитъа чемпионатларида, ПараОсиё ва Паралимпия ўйинларида муваффақиятли иштирок этиб келаётир.\nАйниқса, Давлатимиз раҳбарининг 2013 йил 25 февралдаги «Ўзбекистон спортчиларини 2016 йилда Рио-де-Жанейро шаҳрида (Бразилия) бўлиб ўтадиган XXXI ёзги Олимпия ва XV Паралимпия ўйинларига тайёрлаш тўғрисида»ги қарори паралимпиячиларимизнинг халқаро миқёсдаги нуфузли мусобақаларга ҳар томонлама пухта тайёрланиши ва муносиб иштирок этишида муҳим омил бўлаётганлигини алоҳида таъкидлаш лозим.\nАйни кунларда Инчеонда қитъамизнинг қирқ икки давлатидан тўрт мингдан зиёд спортчи иштирокида ўтказилаётган ёзги ПараОсиё ўйинларида йигирма етти нафар паралимпиячимиз спортнинг енгил атлетика, дзюдо, сузиш, ўқ отиш турлари бўйича мусобақаларда муносиб иштирок этаётганлиги ҳам фикримиз тасдиғидир.\nМусобақанинг сузиш баҳсларида ҳамюртимиз Дмитрий Хорлин бир йўла учта олтин медални қўлга киритди. У 50, 100 ва 400 метр масофага сузиш баҳсларида юқори натижа қайд этиб, ҳар уч йўналишда ҳам Осиё рекордини ўрнатди.\nЯна бир вакилимиз Кирилл Паньков эса 50 метр масофага эркин усулда сузиш бўйича маррага биринчи бўлиб етиб келди. Унинг эришган натижаси ҳам Осиё рекорди сифатида эътироф этилди.\nМусобақа дастуридан жой олган енгил атлетика баҳсларида ҳамюртларимиз янада юқори натижаларни кўрсатмоқда. Жумладан, 800 метр масофага югуриш бўйича Фахриддин Ҳамроев Осиё рекордини янгилади. Ушбу масофага югуриш бўйича Дамир Пашаев бронза медали билан тақдирланди. Ядро улоқтириш баҳсларида Мавлонбек Ҳайдаров шоҳсупанинг энг юқори поғонасидан жой олди ва Осиё рекордини ўрнатди.\nШунингдек, диск улоқтириш бўйича Ҳусниддин Норбеков 53 метр 84 сантиметр натижа қайд этиб, биринчи ўринни эгаллади, ядро улоқтиришда эса кумуш медаль билан тақдирланди. 1500 метр масофага югуришда Маъруфжон Муродиллаев ҳам маррага биринчи келди.\nПараОсиё ўйинларининг дзюдо беллашувларида чинакамига шижоат ва маҳоратини намойиш этган ҳамюртларимиз яна бир бор мутахассис ва мухлислар олқишига сазовор бўлдилар. Лондон паралимпиадаси кумуш медали совриндори Шариф Халилов (81 кг) муросасиз кечган беллашувларда эронлик Саид Нури Жаъфарий, япониялик Юсуке Хатсусе, таиландлик Рунг Чатфуенгни мағлубиятга учратиб, шоҳсупанинг энг юқори поғонасига кўтарилди.\n— Юртимизда ёшлар учун яратилган кенг имкониятлар туфайли ҳаётда, жамиятда ўз ўрнимизни топяпмиз, — дейди олтин медаль соҳиби Шариф Халилов. — Халқаро майдонлардаги ғалабаларимиз, аввало, ана шу эътибор ва ғамхўрликнинг самараси, деб биламан. Инчеонга сафар қилишдан олдин устозимга фақат ғалаба учун гиламга чиқишга сўз бергандим. Бу ютуқ мени янги муваффақиятларга ундайди. Мақсадим — 2016 йили Рио-де-Жанейрода бўладиган ёзги Паралимпия ўйинларида ғолиб бўлиш ва Ватанимиз байроғини баланд кўтаришдир.\nҲамюртимиз Феруз Саидов (73 кг) эса чорак финалда ҳиндистонлик Манохаран Янакираманни, ярим финалда япониялик Хидекацу Такахашини, ҳал қилувчи баҳсда эронлик Муҳаммад Али Шананини мағлубиятга учратди ва ПараОсиё ўйинлари ғолиби, деб топилди.\nДзюдо беллашувларида ҳамюртларимиздан Шерзод Намозов, Нурбек Бердиёров, Шуҳрат Бобоев, Одил Тулендибоев, қизлар ўртасида Севинч Салаева ҳам ўз вазн тоифасида барча рақибларини енгди ва уларнинг ғалабалари шарафига давлатимиз мадҳияси янграб, Ватанимиз байроғи баланд кўтарилди. Бундан ташқари Гулруҳ Раҳимова кумуш, Ширин Шарипов бронза медали билан тақдирландилар.\nҲозирча Ўзбекистон спортчилари умумжамоа ҳисобида жами 23 (18 олтин, 3 кумуш ва 2 бронза) та медалини қўлга киритган ҳолда қирқ икки давлат вакиллари ўртасида бешинчи ўринни эгаллаб турибди.\nМусобақалар 24 октябрь куни ниҳоясига етади.


Коронавирус илонлардан тарқалган бўлиши мумкинлиги аниқланди – Bugun.uz\nИлм-фан - 19:56 · 15.04.2022\nКоронавирус илонлардан тарқалган бўлиши мумкинлиги аниқланди\nМутахассислар барча маълумотларни таҳлил қилиб, коронавирусни бутун дунё бўйлаб тарқатувчи илонлар (Хитой краити, Хитой кобраси) деган хулосага келди. Бу ҳақда «The Conversation» хабар берди.\nКовид биринчи марта одамларда 2019 йил декабрь ойи охирида Хитойда (Ухан шаҳрида) аниқланган ва у айнан Хитой краит ва кобрасидан пайдо бўлган деган қарашлар бор. Бу 2019-nCoV ва бошқа маълум бўлган коронавирусларнинг генетик кетма-кетлигини таҳлил қилгандан кейин маълум бўлган.\nВирус кўршапалакларда учрайдиган вирусга жуда ўхшаш (шунинг учун дастлаб улар унинг манбаи экани айтилган). Бироқ, 2019-nCoV кетма-кетлигининг батафсилроқ биоинформатика таҳлили ковид илонлардан келиб чиқиши мумкинлигини кўрсатди. Бундай хулосага келиш учун мутахассислар 2019-nCoV оқсил кодларини ўрганиб чиққан ҳамда уларни қуш, илон, типратикан, кўршапалаклардаги коронавирусларнинг оқсил кодлари билан таққослаган.\nТаъкидланишича, илонлар кўпинча кўршапалаклар билан озуқланади. Бундан ташқари, Хитойда илонлар илгари бозорда сотилган, шунинг учун ковид кўршапалаклардан бу илонларга ўтган бўлиши мумкин. Аммо вирус ҳам иссиқ, ҳам совуқ қонли ҳайвонларга қандай мослашгани ҳали номаълум.\nАввалроқ коронавируснинг келиб чиқишига оид яна бир тахмин илгари сурилганди. Шунингдек, Хитойлик олимлар коронавируснинг келиб чиқишига оид янги тахминни илгари сурганди.


“Мирзиёев мақсадга эришиш учун ҳеч нарсадан қайтмайдиган одам” « Ўзбекистон Халқ Ҳаракати\n“Мирзиёев мақсадга эришиш учун ҳеч нарсадан қайтмайдиган одам”\n09 November 2019 - 18:23\n“Узметроном” интернет нашри Ўзбекистон парламентининг келаси ой ўтадиган қўшма мажлисида ҳукуматга ишончсизлик билдириш масаласи кун тартибига қўйилиши мумкинлиги ҳақида хабар тарқатган.\nБи-би-си “Узметроном” нашри муҳаррири Сергей Ежков билан боғланиб, ҳукуматнинг истеъфоси ҳақидаги тахминлар нималарга асосланган, деб сўради.\nСергей Ежков: Ёдингизда бўлса, ёзда парламентнинг қўшма мажлиси бўлиб ўтди ва унда ҳукуматнинг фаолияти “қониқарсиз” деб топилди. Бу ҳукумат ёмон ишлаяпти, дегани. Бу, менинг назаримда, ҳукуматга бир огоҳлантириш эди. Қишда, йил якунлари сарҳисоб қилинган маҳал, менинг тахминимча, ҳукуматнинг истеъфоси масаласи кун тартибига қўйилади. Фақат бош вазир эмас, балки бутун ҳукуматнинг. Яъни алмаштириладиган бўлса, бутун ҳукумат алмаштирилади. Бу нарса қонунчиликда аниқ-таниқ кўрсатиб қўйилган, нима учун амалда тадбиқ этилмасин?\nБи-би-си: Ахборот воситалари, жумладан, сизнинг нашрингиз Мирзиёевнинг истеъфосини биринчи марта башорат қилаётгани йўқ. Аммо Ўзбекистондаги бутун муаммоларга қарамасдан, Мирзиёев ҳам, ундан кичикроқ амалдорлар ҳам истеъфога юборилаётгани йўқ. Қолаверса, жаноб Мирзиёв Президент Каримовнинг эҳтимолий меросхўрларидан бири сифатида кўрилади…\nБи-би-си: Аммо Ўзбекистонда сиёсий ва иқтисодий йўналишни бош вазир эмас, балки президент белгилайди. Президентнинг ўзи ҳозирги йўлнинг тўғри эмаслигини англаб етганми?\nСергей Ежков: Менимча, президент ҳатто биз билмаган кўпгина нарсаларни ҳам англаб етган…


ЮРТИМ, ҲАР КУНИНГ НАВРЎЗ БЎЛСИН! / ADOLAT ижтимоий-сиесий газетаси\nБоғу бўстон сайрига чиқ, гулъузор, келмиш баҳор,\nАйлабон минг-минг тароват ошкор, келмиш баҳор.\nДаштга файзу боғу бўстонларга ҳам зийнат бериб,\nБу жаҳонни қилмиш жаннатмонанд, келмиш баҳор.\nКўрки дарё мавжида абри баҳордан бир нишон,\nАйламиш боғу чаманга дур нисор, келмиш баҳор.\nШарқнинг улуғ шоирларидан бири Муҳаммад Ризо Огаҳий баҳорнинг юртимизга кириб келишини ана шундай таърифлаган эди. Бугун ҳам баҳорнинг ўлкамизга ташрифида улуғ шоир тилга олган гўзалликлар, кўркамликлар, жаннатмонанд яратувчиликлар, янгиланишлар намоён бўлмоқда. Табиийки, юртимизда баҳорнинг ташрифи, аввало, табиат қўйнидан бошланади. Қишнинг рутубатлари, аёзли ялдо тунлари, аччиқ совуқлари барҳам топиб, қуёш нурларида заминга тафт берувчи илиқлик пайдо бўлади. Табиат қўйнида ажиб бир ҳалимлик уйғонади. Еллар эсиб, борлиқ абри найсонлар суйидан баҳра олади. Чучмомалар, майсалар бўй кўрсатиб, дов-дарахтларга яшиллик ина бошлайди. Ариқларда сувлар шилдираши қулоққа чалинди.\nДаштларга, яйловларга, далаларга файз киради, боғлар яшилланади, саҳролар, тоғлар, ўнгирларда кўклам нафаси кеза бошлайди. Баҳор юртимизга ана шундай уйғоқликни, яшаришни, гўзалликни олиб киради.\nБугун табиат бағридаги уйғониш одамлар қалбига ҳам кўчмоқда. Оилаларда, кўча-куйларда, маҳаллаларда, қишлоқ ва шаҳарларда ободонлаштириш, кўкаламзорлаштириш, тозалаш, орасталик ишлари олиб борилмоқда. Бу ишлар охир-оқибат умумхалқ ҳашарига айланиб кетади. Ушбу ҳолат юртдаги ободлик, ҳақиқатан ҳам, кўнгиллардан бошланишини кўрсатади. Айни пайтда, бу йилги баҳорий ўзгаришлар фақат табиат бағрида, одамлар қалбидагина эмас, республикамизнинг ижтимоий ҳаётида ҳам кўплаб яратувчиликларга, янгиланишларга ва бунёдкорликларга ҳамоҳанг эканлиги кўзга ташланади. Бу яратувчиликлар, бунёдкорликлар мамлакатимиз раҳбарининг 2017-2021 йилларга мўлжалланган Ҳаракатлар стратегиясида белгиланган улуғвор ишларнинг амалга оширилишида, вилоятларда эркин иқтисодий зоналарнинг, бир неча ўнлаб йирик саноат, қишлоқ хўжалиги агромажмуаларининг, янги қўшма корхоналарнинг ташкил этилишида, илм-фан соҳасини дунё талаблари даражасида юксалтириш учун ҳаракатларда, янги технологияларни ҳаётга татбиқ этишда, аждодларимиз меросини тадқиқ қилишда, сайёҳлик тизимини юксалтиришда ва бошқа кўплаб амалий жараёнларда ифодасини топмоқда. Бундан ташқари, Президентимизнинг жорий йилда Қорақалпоғистон Республикаси, Бухоро ва Навоий вилоятларига ташрифи нафақат бу ҳудудлар фаолиятида, балки мамлакатимиз ички ижтимоий ҳаётида чинакам баҳорий ўзгаришларни бошлаб берган бўлса, кейинги икки йил давомида Қозоғистон, Туркманистон, Афғонистон билан дўстлик ва иқтисодий ҳамкорликларнинг янги босқичга кўтарилиши, Қирғизистон ва Тожикистон билан яхши қўшничилик муносабатларининг ўрнатилиши, асрлар давомида хизмат қилиб келган дўстлик, ҳамкорлик йўлларининг қайтадан очилиши республикамизнинг ташқи ижтимоий ҳаётида баҳорий янгиланишларнинг, яратувчиликларнинг бўй кўрсатаётганидан дарак беради. Бошқача айтганда, булар юртимизда баҳор фаслида табиат ва жамиятдаги, халқимиз қалбидаги ўзгаришлар, бунёдкорликлар ўзаро уйғунлашган ҳолда янгидан намоён бўлаётганини кўрсатади.\nБаҳор юртимизда тантаналар, байрамлар, шодиёналар фасли сифатида эътироф этилади. Эътибор беринг, 1 март баҳорнинг илк куни саналади. Шу билан бирга бу сана атоқли ўзбек шоири Зулфияхоним таваллуд топган кун сифатида ҳам нишонланади. Шу сабабли бу кун нафақат баҳор айёмига, балки адабиёт, маънавият байрамига ҳам айланади. Бу йил ушбу байрамнинг шукуҳи янада бошқача кечди. Маълумки, ҳар йили Зулфия номидаги Давлат мукофоти мамлакатимиздаги турли соҳаларда фаолият кўрсатаётган энг иқтидорли 14 нафар қизга бериларди. Бу йил эса ана шундай энг иқтидорли қизлардан 28 нафари ушбу мукофотга сазовор бўлишди. 8 март хотин-қизларнинг, оналар ва опа-сингилларнинг байрами сифатида улуғланади. Бу байрамни ўтказиш ҳам аввалги йилларга нисбатан бошқача кечди. Мамлакатимиз ижтимоий ҳаётининг турли соҳаларида юксак натижаларга эришган хотин-қизлардан бир гуруҳи давлатимизнинг орден ва медалларига сазовор бўлдилар. Уларни тақдирлаш маросими байрамга уланиб кетди.\nБаҳорнинг энг нуфузли байрамларидан бири, шубҳасиз, Наврўз! Шарқ халқлари томонидан янги йил сифатида улуғланадиган Наврўз мамлакатимизда энг азиз миллий байрам деб эҳтиром қилинади. Ҳамалнинг биринчи куни, баҳорий тенг кунлик деб аталадиган Янги кун — Наврўзни халқимиз неча минг йиллардан бери улуғ шодиёна тарзида нишонлаб келган. Унинг қадимийлигига кекса тарих гувоҳ. Улуғ муаррих Абу Бакр Муҳаммад ан-Наршахий “Бухоро тарихи” асарида Варахша қалъаси ҳақида сўз юритганда бундай деб ёзади: “Бу ерда ҳар ўн беш кунда бир кун бозор бўлади, йилнинг охирида эса одамлар йигирма кун бозор қилиб, йигирма биринчи куни Наврўз — янги йил байрамини ўтказадилар. Буни “Наврўзи кишоварзон” — “Деҳқонлар наврўзи” дейдилар. Бухоро деҳқонлари (йил кунлари) ҳисобини ўша кундан бошлайдилар ва бунга эътибор берадилар. Оташпарастларнинг наврўзи ундан беш кун кейин келади”. Бошқа бир тарихчи Абул Ҳасан Нишопурий “Хазоин ул-улум” асарида оташпарастлар (зардуштийлар) наврўзи ҳақида шундай маълумот беради: “Сиёвуш ибн Кайковус ўз отасидан қочиб, Жайхун дарёсидан ўтиб, Афросиёбнинг олдига келди. Афросиёб уни яхши қабул этди ва ўз қизини унга хотинликка бериб, айтишларича, барча мулкини ҳам унга топширди. Бу вилоят ўзига вақтинча берилиб қўйилган жой эканлиги туфайли Сиёвуш бу ерда ўзидан бир ёдгорлик қолдиришни истади. Шундай қилиб, у Бухоро ҳисорини бино қилдирди. Кимлардир у билан Афросиёб ўртасида ёмон гап юргизди ва натижада Афросиёб уни ўлдирди ҳамда ана шу ҳисорда шарқий дарвозадан кираверишда “Дарвозайи ғуриён” деб аталган сомонфурушлар дарвозасининг ичкарисига дафн этдилар. Шу сабабли Бухоро оташпарастлари ўша жойни азиз тутадилар ва унга атаб ҳар бир эркак киши ҳар йили наврўз куни қуёш чиқишидан олдин ўша жойда биттадан хўроз сўяди. Бухоро аҳолисининг Сиёвуш ўлдирилишига бағишлаб айтган марсиялари бўлиб, у барча вилоятларда машҳурдир. Қўшиқчилар уни “оташпарастлар йиғиси” дейдилар. Бу гаплар бўлганига ҳозир уч минг йилдан ортиқроқ вақт ўтди”.\nБу маълумотлар Наврўз байрамининг нафақат қадимийлигини, унинг туб негизлари юртимиз билан боғлиқлигини ҳам исботлайди. Наврўз қандай замон ва қандай даврон бўлишига қарамай, юртимизда кимлар ҳукмрон бўлмасин, барча даврларда буюк қадрият сифатида улуғланиб келган. Юртимизга босқинлар ва тақиқлар ҳам уни халқимиз қалбидан ўчира олмаган. Шу сабабли ҳам бу байрам биз учун ҳаёт абадийлигини, табиатнинг устувор қудратини ва саховатини, минглаб йиллик қадриятларимизни, аждодларимизнинг ўлмас мероси бўлган урф-одатларимизни ифодаловчи байрам сифатида яшаб келмоқда. Бу байрамнинг яна бир ўзига хос хусусияти шундаки, халқимизга, миллатимизга хос юксак инсонийлик, меҳр-мурувват, оқибат, қадр-қиммат, саховатпешалик, бағрикенглик, самимийлик каби олижаноб қадриятлар асарлар оша ўтиб, сайқалланиб, янгича маъно касб этиб, яшаб келмоқда. Мамлакатимиз истиқлолга эришганидан кейин бу байрамнинг шукуҳи янада ошди. Ҳар йили бу байрамни нишонлаш билан боғлиқ равишда давлатимиз раҳбарининг қарори эълон қилиниши бежиз эмас. Ўзбекистон Республикаси Президентининг шу йил 23 февралдаги “2018 йилги Наврўз умумхалқ байрамига тайёргарлик кўриш ва уни ўтказиш тўғрисида”ги қарори бу йилги байрамга тайёргарликни бошлаб берди. Қарорда Наврўз кунларида инсоннинг табиат билан узвийлигини, атроф-муҳитни, она заминни ардоқлаб, унинг неъматларини, бугунги тинч ҳаётни қадрлаб, шукроналик туйғуси билан яшашга даъват этадиган маънавий-маърифий тадбирлар уюштириш, байрам руҳи ва фалсафасида аксини топган меҳр-мурувват, аҳиллик, тотувлик, ёши улуғ инсонларни эъзозлаш, кўмакка муҳтож одамларга беғараз ёрдам бериш, янгиланиш, қут-барака, ободлик ва фаровонлик рамзи бўлмиш Наврўз айёмида маҳаллаларда, шаҳар ва қишлоқларда ҳашарлар, ободончилик ва кўкаламзорлаштириш ишларини ташкил этиш, байрам билан боғлиқ қадриятларни матбуотда кенг ёритиш ва бошқа шу каби ишларни амалга ошириш белгиланган. Қарорга кўра, бу йилги Наврўз шодиёналари “Азиз ватандошлар, ҳар кунингиз Наврўз бўлсин!” ғояси асосида ўтказиладиган бўлди. Шунингдек, ушбу байрам бу йил олдинги йиллардагига нисбатан кенгроқ ва кўпроқ доирада ўтказилиши режалаштирилди. Байрам муносабати билан беш кунлик дам олиш кунлари белгиланди. Республикамиз миқёсида аҳолининг дам олиши, сайру сайёҳатлари учун темир йўл ва авиачипталар нархлари арзонлаштирилди. Дам олиш масканлари, парклар, боғлар халқимизга хизмат қилиши учун шай этилди. Байрам учун барча шароитлар яратилди. Бир сўз билан айтганда, қарор халқимизнинг юксак қадриятларига эҳтиромнинг ифодаси бўлди.\nНаврўзни халқимиз қадим-қадимдан фақат янги кун, янги йил шодиёнаси сифатида нишонлаш билан чекланиб қолмаган. Бу кун келгуси ҳаётнинг барча жабҳаларида улкан ўзгаришлар, янгиланишлар, бунёдкорликлар учун янги даврнинг бошланиши деб қаралган. Шу сабабли улуғ аждодларимиз янги кун, янги йилнинг қандай кириб келиши, қай тарзда бошланишига қараб йил давомида деҳқончилик, чорвачилик, тижорат, халқлар ўртасида ҳамкорликлар ва умуман, ҳаётнинг барча жабҳаларида содир бўладиган воқеа-ҳодисалар ҳақида маълум хулосаларини ёзиб қолдирганлар. Шу асосда “Солнома”, “Наврўзнома”, “Меърожнома” каби асарларни битганлар. Жумладан, улуғ аллома Ҳаким ат-Термизий ўзининг “Наврўзнома” асарининг юзага келиши ҳақида шундай ёзади: “Аллоҳу таоло менга юз йигирма йил умр берди. Унинг кўпини илми нужум ва ҳикматга сарф этдим. Замон ўзгариши ва кунларнинг ўтишидан кўп тажрибалар ҳосил қилдим. Осмон ва юлдузлар, сайёра ва ёритқичларни ҳар қайсисини чиқиш вақтининг ва ботиш вақтининг қайси фалакда туриши, қайси буржда ва қайси вақтда чиқиб, қайси вақтда ботиши, қайси нарсага далолат қилиши, қайси нарсани тарбият қилиши, қайси нарсага яхши ва қайси нарсага ёмон бўлишини яхши тажриба қилдим. Кўп машаққатлар тортиб Наврўзи олам янги бўлиши бирлан шу йил ичинда бўладирган нарсаларнинг аломатларидан фаҳм қилиб, аҳволлардан хабар берур эрдим. То илми нужумни бир ҳафтага келтурдим ва ҳар кунни аҳволи нечук бўларини топдим. Тажриба қилиб ушбу китобни ёздим”.\nУлуғ аллома мазкур китобида тажрибаларига асосланиб Наврўз ҳафтанинг чоршанба куни кириб келиши хусусида тўхталиб, “Агар Наврўзи олам чоршанба куни дохил бўлса, Аторуд (Меркурий)га тааллуқли бўлғай. Юртда фараҳлик ва маъмурлик бўлғай. Қурт-қумурсқалар кўпайгай. Савдо-сотиқ, тижорат ишлари ниҳоятда авж бўлғай. Халойиқлар орасида дўстлик, ҳамкорликлар маҳкам бўлғай”, деб ёзади. Агар бу йил юртимизга Наврўз чоршанба куни кириб келишини эътиборга оладиган бўлсак, улуғ ватандошимизнинг 1200 йил нарида туриб айтган бу сўзлари, бу башоратлари юртимиз учун ижобат бўлғай, деймиз. Бу йилги баҳор ва Наврўз ўлкамизга, халқимизга қут-барака, тўқин-сочинлик, омонлик, тинчлик, фарахбахш ҳаёт олиб келишини тилаймиз.\nУлуғ айём арафасида қалбларимизда улуғ мутафаккир шоир Алишер Навоийнинг гўзал байти такрорланади:\nЗулфу рухсор ила коминга мени еткурсанг,\nҲар тунинг қадр ўлубон, ҳар кунинг ўлсин Наврўз.\nЭлдан қувват олиб яшамоқни саодат деб билган 98 ёш...\nҲар сўзидан ҳикмат ёғилиб турадиган, маънили сўзлари билан кишини бир зумда ўзига тортадиган нуроний отахон билан суҳбатлашсангиз, худди қадрдон од...\nИлм-фан ривожи — мамлакат истиқболи...\n“Ҳукмдорларнинг қайси бирида билим бўлса, билимга эътибор кучли бўлса, ўша яхши, эзгу ишларни амалга оширади, мамлакатда қонун-тартиботларга,...


«Агар Аллоҳ учун “Аллоҳ” деганимда эди, нелар бўлган бўларди...» | Azon.uz - Ахборот-таҳлилий портал\n«Агар Аллоҳ учун “Аллоҳ” деганимда эди, нелар бўлган бўларди...»\n2118 09:00 24.07.2019\nАллоҳ учун дўстлашган икки чўпон бўлган экан. Бир куни икковлон сўзлашиб ўтириб, бири дардини айтиб қолибди:\n– Дўстим, мен ошиқ бўлдим...\n– Аллоҳ хайрли қилсин! Нега маҳзунсан? Кимга ошиқ бўлдинг?\n– Подшоҳнинг қизига. Унга етишиш менинг буюк орзуйим.\n– Шунақами? Нима қилсак экан? Ҳа, топдим. Бир пайтлар мен сафарда ориф зот билан бирга бўлган эдим. Ўша зотдан сўраймиз.\nИкки дўст ўша ориф зотнинг олдига бориб, вазиятни тушунтиришибди.\n– Бунинг йўли осон, – дебди ориф зот. – Фалон ердаги ғорга борасан, қирқ кун тинмай “Аллоҳ, Аллоҳ, Аллоҳ” дейсан.\nЙигит рози бўлиб, ориф айтган ишни бошлабди. Ўн кун ўтибди, ўн беш кун ўтибди. Йигит гарчи тили “Аллоҳ” деса-да, хаёлида подшоҳнинг қизини тасаввур қилиб зикрни давом эттираверибди. Йигирма беш кунлардан кейин бутун шаҳар бу дарвешнинг ҳолидан огоҳ бўлиб, сўзлай бошлабди: “Кўрдингизми, бир дарвеш ғорда туну кун Аллоҳни зикр этяпти. Қандайин гўзал!”\nЙигит одамларга эътибор бермас, ҳолдан тойиб қолган бўлса ҳам, подшоҳнинг қизи висолида тинмай зикр этар ва қирқинчи кунни астойдил кутар эди.\nБу гап-сўзлар подшоҳнинг саройига ҳам боргач, вазирлар:\n– Подшоҳим, биласиз, валийлар келган жойларга Аллоҳнинг баракаси нозил бўлади, одамларда муҳаббат пайдо бўлади. Қандай қилиб у зотни шаҳримизда олиб қолсак экан? – дейишибди.\n– Саройим олдига бир сарой қурсак, қабул этармикан?\n– Йўқ, ориф зотлар мол-дунёга қарашмайди.\n– Вазирликни берсам-чи?\n– Уни ҳам қабул этмайди.\n– Унда нимани маслаҳат берсасизлар?\n– Каримангизни унга никоҳлаб беринг.\n– Агар валий зот қабул қилсалар, бу менга ҳам шараф.\nҚирқинчи кун етиб келибди. Шу кунда подшоҳ ва унинг аъёнлари, йигитнинг дўсти дарвешнинг ҳузурига боришибди. Йигит тасбеҳ билан ҳамон зикр қиларди. Йигит зикрни тўхтатиши билан подшоҳ салом бериб, сўрабди:\n– Ҳазрат, сизнинг бу юртда бўлишингиз бизга шараф. Буюринг, сизга бир сарой қурдираман.\n– Кераги йўқ.\n– Унда келинг, юртни бирга бошқарайлик.\n– Сўнгги умидим шуки, менинг бир қизим бор. Гарчи сизга лойиқ бўлмаса-да, уни никоҳингизга олсангиз.\nШунда чўпоннинг дўсти югуриб, унинг олдига келибди-да, сўрабди:\n– Қирқ кундан бери заҳмат чекиб шу подшоҳнинг қизи учун зикр этдинг-ку. Энди нега ундан воз кечяпсан?\nДўсти табассум қилди-да, шундай жавоб берди:\n– Мен қирқ кун подшоҳнинг қизи учун “Аллоҳ” деганимга ҳузуримда подшоҳу вазирлар тиз чўкяпти. Агар Аллоҳ учун “Аллоҳ” деганимда эди, нелар бўлган бўларди...\nМақолалар наср Зикр\n3016 17:00 25.01.2020\n1288 10:00 22.01.2020\n2326 07:20 22.01.2020\n4142 09:45 18.01.2020\n“Маккадан қайтаётганда хароба масжидга дуч келдик...”\n3386 09:03 16.01.2020\nМушукка яхшилик қилган киши...\n871 18:00 15.01.2020


ЎзА - Мартен ва Анастасия барчадан ўзиб кетди\n07.01.2018 13:47 Чоп этиш версияси\nТўртинчи босқичда эркаклар ва аёллар таъқиб пойгаларида баҳслашди. Хотин-қизлар ўртасида 10 километр масофага ўтказилган пойгада словакиялик Анастасия Кузмина биринчи ўринни эгаллади. Италиялик Доротея Виерер 1 дақиқа 4.4 сония ортда қолиб иккинчи поғонадан жой олди. Украиналик Вита Семеренко учинчи бўлиб марра чизиғини босиб ўтди.\nЭркаклар ўртасидаги баҳсларда франциялик Мартен Фуркад олтин медальни қўлга киритган бўлса, норвегиялик ака-ука Ёханнес ва Тарей Бёлар кумуш ҳамда бронза медальга сазовор бўлди.\nЖаҳон кубогида умумҳисобда эркаклар ўртасида Мартен Фуркад 553 очко билан биринчи поғонада бораётган бўлса, словениялик Анастасия Кузмина хотин-қизлар ўртасида 422 очко билан барчани ортда қолдирмоқда.


Бош сахифа > Янгиликлар > Токиони кўзлаётган атлетлар\nТокиони кўзлаётган атлетлар\nЗарафшонлик ёш спортчиларни тарбиялаб, уларни жаҳон ареналарига олиб чиқишда оғир атлетика спорт турида халқаро тоифадаги ҳакам Абдулла Тоғаевнинг хизматлари катта. Ҳозирча Абдулла аканинг икки нафар шогирди Гулноза Ахмадова ҳамда Маҳлиё Тоғаевалар 2020 йилда Токиода бўлиб ўтадиган Олимпиада ўйинларига йўлланмани қўлга киритган.\nАна шу умидли, ёш спортчилардан бири Г.Ахмадова ҳозирда Непал давлатида ўтказилаётган ёшлар ўртасидаги Осиё чемпионатида иштирок этмоқда. У апрель ойида Таиланднинг Бангкок шаҳрида ўтказилган ёшлар ўртасидаги Осиё чемпионатида 75 килограмм вазн тоифасида иштирок этиб, умумий ҳисобда 197 килограмм оғирликни кўтариб, кумуш ҳамда бронза медалларини қўлга киритган эди.\nХалқаро тоифадаги спорт устаси, 3 карра Ўзбекистон чемпиони Г. Ахмадова 12 ёшидан буён оғир атлетика билан шуғулланиб келади. 2013 йилда Иорданияда ўтказилган Афро-Осиё ёшлар чемпионатида иштирок этиб, 60 дан ортиқ давлатлардан келган тенгқурлари ичида бор маҳоратини кўрсатиб, олтин медалга эришди. Бу, Гулнозанинг халқаро майдондаги илк ишончли ғалабаси эди.\n— Уч нафар фарзандимнинг барчаси спорт билан шуғулланади, — дейди биз билан суҳбатда унинг онаси Гулшан Халилова. — Гулноза ўртанчаси. У асосан "Алпомиш" спорт мажмуасида машғулот ўтказади. Бугунгача Ҳиндистон, Туркия, Арабистон каби мамлакатларда ўтказилган спорт мусобақаларида иштирок этиб келган. Қизимни халқаро майдонларга олиб чиқиб, унга тўғри йўл кўрсатаётган устозларига ҳамда бу борада кўплаб спортчи ёшларга ҳомийлик қилиб келаётган Марказий кон бошқармаси раҳбариятига миннатдорчилик билдираман.\nКўрилганлар сони: 3696


"Artel" бренди остидаги маиший техникани таъмирловчи New Profi Technology МЧЖ янги сервис марказларини ишга туширди\n14:01 / 27.09.2016\nДунёда машҳур бўлган юқори сифатли маиший техника ишлаб чиқарувчи Samsung, Sony, LG, Siemens ва Bosch каби брендлар ўз сервис марказларига эга эканлиги ҳаммага аён. Бу сервис марказлари маиший техникадан фойдаланиш жараёнида келиб чиқиши мумкин бўлган муаммоларни бартараф қилишда мижозларга ёрдам беради ва маҳсулот сифатини кафолатлайди. Шунинг учун харидорлар бу брендларга юқори ишонч билдиришади. Миллий ғуруримиз бўлган Artel корхонаси ҳам жаҳон стандартларига риоя қилган ҳолда ўз харидорларига мукаммал ва юқори хизмат кўрсатиш мақсадида Ўзбекстон Республикаси бўйлаб сервис марказларини очмоқда.\nЎз фаолиятини 2012 йилда бошлаган New Profi Technology масъулияти чекланган жамиятнинг асосий мақсади - "Artel" бренди остидаги маиший техникларни таъмирлашдан иборат. Сўнгги йилларда республикамизнинг ҳар бир вилоятида иккитадан сервис марказлари барпо этилган бўлиб, уларнинг барчаси замонавий технологиялар асосида таъминланган. "Artel" маиший техникаларини мижозларнинг уйларига бориб таъмирлаш учун ҳар бир пунктга махсус жиҳозланган автомобиллар бириктирилган. Буларнинг барчаси аҳолига қулайлик яратиш мақсадида йўлга қўйилган.\nБугунги кунда корхонада 100 нафар малакали мутахассис ҳамда 200 нафардан ортиқ юқори тажрибали усталар аҳолига хизмат кўрсатмоқда.\nNew Profi Technology сизга мамнуният билан шуни маълум қиладики, мамлакатимизда аҳолига хизмат кўрсатувчи яна икки сервис маркази ишга туширилди. 2016 йилнинг 19 сентябрида Наманган вилояти, Чуст шаҳридаги сервис марказининг очилиш маросими бўлиб ўтди; 26 сентябрда эса Қашқадарё вилояти, Шаҳрисабз шаҳридаги филиал иш бошлади. Сервис марказларимиз хизматингизга шай!\nБатафсил маълумот учун қуйидаги телефон рақамига қўнғироқ қилишингиз мумкин:\n1) Чуст шаҳри маркази, Бирлик МФЙ, Чустий кўчаси, 23-уй.\n2) Қашқадарё вилояти, Шаҳрисабз шаҳри, Намозгоҳ маҳалласи, Тарағай Баҳодир кўчаси, 164-уй, 1-қават.\nArtel маиший техника сервис


SilkJet компанияси хорижий инвестициялар ва жаҳон тажрибасига эга авиация мутахассисларини жалб этган ҳолда Ўзбекистондаги биринчи лоукостерни очишга тайёр. Унинг асосчиси Алишер Анназаров Kun.uz’га берган интервьюсида янги авиаташувчининг пайдо бўлиши бозордаги вазиятни қандай ўзгартириши, бундан нафақат йўловчилар, балки «Ўзбекистон ҳаво йўллари» МАК ва давлат ютиши мумкинлиги ҳақида сўз юритди.\n— Маҳаллий лоукостер пайдо бўлиши МАК учун хавфли деган фикрга қўшиласизми?\n— Ҳукуматда биз парвозларни бошлаганимизда МАК рақобатга дош беролмайди деган хавотир бўлиши мумкин. Жаҳон тажрибасининг кўрсатишича, бозорда лоукостер-авиакомпаниялар (Lowcoster carriers, LCC) пайдо бўлиши тўлиқ сервис авиакомпанияларининг (Full Service) ташув ва молиявий кўрсаткичлари ўсишига олиб келади. Вақт ўтиши билан LCC ва Full Service бизнес-модель тушунчалари бирикиши юзага келди, Европа ва Шимолий Америкада эса Full Service ташувчисидан LCC ташувчисини фарқлаб олишнинг имкони йўқ. Бу бозорларда аксарият авиакомпаниялар аллақачон гибрид ҳисобланади (тўлиқ сервис ва лоукостер унсурлари аралашгани) ва юк, емак, жой танлаш, қўниш устуворлиги учун тўлов олади. Натижада бу икки модель ўртасида унчалик катта фарқ қолмаган. Буюк Британияда British Airways RYANAIR ва easyJet каби гигант лоукостерлар билан ёнма-ён фаолият кўрсатмоқда, Вьетнамда Vietnam Airlines VietJet ва JetStar лоукостерлари пайдо бўлганидан сўнг муваффақиятли ривожланмоқда. Бундай мисоллар етарлича топилади.\nБиз парвозларни бошлаганимизда, бу МАК фойдасига бўлади. Воқелик шундай, маҳаллий лоукостер томонидан рақобат бўлиши Ўзбекистонда МАК учун хориж авиакомпаниялари билан рақобатга тайёрланиш учун энг яхши нарса. Мослашиш ва ўзгариш зарурати МАК персоналининг барча даражаларига тааллуқли бўлади. Яқинда эълон қилинган гибрид бизнес-моделига ўтиш – бу тўғри йўналишдаги қадам ҳисобланади. Кўплаб давлатлар буни бошдан кечирган ва Ўзбекистон ҳам бундан муваффақиятли ўтишига ишончим комил. Бизда авиакомпаниялар қанча кўп бўлса, рақобат ва ташувлар ҳажми шунча юқори бўлади. Мос равишда, аҳолининг авиацион ҳаракатчанлиги ва сервис даражаси ошади, чипталар нархи эса пасаяди.\n— Транспорт вазирлиги билан мулоқотингиз қандай кечмоқда? Вазирлик бозорда янги ўйинчининг пайдо бўлишидан фақат хурсанд бўлишини таъкидламоқда.\n— Бизга ҳеч ким «йўқ» демаяпти, аммо олдинга ташланган қадамни ҳам кўрмаяпмиз. Авиация соҳасидаги ислоҳотлар томон аниқ қадамларни ва қонунчиликдаги ўзгаришларни кўрганимиздан сўнг эксплуатант сертификатини олиш учун ҳужжат топширамиз, ходимлар штатини шакллантирамиз ва самолётлар учун лизинг шартномалари тузамиз. Агарда ҳеч қандай ўзгариш бўлмаса, биз таваккал қила олмаймиз ва лойиҳага пул тикишни давом эттирмаймиз. Балки биздан ислоҳотларни кутиб ўтирмасдан фаол ҳаракат қилишимизни кутишаётгандир, аммо йирик компаниялар бундай ташкил қилинмайди. Лоукостер ёки бошқа бизнес-моделдаги авиакомпания ишини йўлга қўйиш учун бозордаги барча ўйинчилар, жумладан МАК ҳам бир хил ҳуқуққа эга бўлиши керак. Ҳозирда эса бундай эмас ва кўп нарсани ўзгартириш зарур.\n— Бу авиакомпания ташкил этиш инқироз ёқасида эканлигини билдирадими?\n— Мен бундай демаган бўлардим. Ҳозирча бундай аломатлар йўқ. Барибир ислоҳотлар бўлиши керак деб ўйлайман.\n— Инвесторлар билан муаммо йўқми?\n— Салоҳиятли инвесторлар гуруҳи мавжуд. Булар турли мамлакатлардаги авиакомпанияларни молиялаштирадиган ихтисослашган инвестицион фондлардир. Марказий Осиё авиация бозори жуда жозибадор ва инвесторлар бизда ривожланиш учун улкан салоҳият борлигини билишади. Улар ҳозирда авиация соҳасидаги ислоҳотлар ва ҳуқуқий ўзгаришларни диққат билан кузатмоқда.\n— Бизнес-режа ишлаб чиқаётганингизда қандай муаммо ва таҳдидларга дуч келдингиз? Бугунги воқеликда хусусий, бунинг устига бюджет авиакомпания тузишнинг иложи борми?\n— SilkJet лойиҳаси учун асосий таҳдид — МАК келажаги учун хавфсираши боис давлат томонидан қўллаб-қувватлашнинг бўлмаслиги. Авиакомпания очиш учун асосий тўсиқ соҳада юқори тарифлар, аэропортлар, ёнилғи қуйиш комплекслари ва аэронавигацион таъминот хизматига эга ягона монополиячи авиакомпания мавжудлиги. Бундан ташқари, бизда ҳаво кемаларига ерда хизмат кўрсатиш ва йўловчиларга хизмат кўрсатиш соҳаларида рақобат йўқ. Шунингдек, ёнилғи нархи ва аэропорт ҳамда бошқа йиғимларнинг нархи юқорилиги, лоукост-авиакомпания бизнес-моделини амалга ошириш учун тегишли қонунчилик йўқлиги ҳам халақит беради.\nЛойиҳа давлат инвестицияларини талаб қилмайди, барча молиявий хатарлар инвесторлар ва лизинг компаниялари зиммасига тушади. Бу лойиҳада Ўзбекистон учун хатар минимал даражада. Биз жуда кучли ва профессионал халқаро жамоага эгамиз. У Ўзбекистон авиация бозорини кўтаришга қодир. Бундан ташқари, SilkJet бошқа авиакомпаниялар ёки давлатлар қўллаб-қувватловисиз очилишини инобатга олиш лозим.\n— SilkJet бозорда пайдо бўлса қандай ўзгаришлар бўлиши мумкин?\n— Жаҳон тажрибасига кўра, авиация ривожланмаса туризм ривожланмайди (жадвалга қаранг), авиация эса бозорда рақобат бўлмаса ривожланмайди. Ўз навбатида хусусий авиакомпаниялар иштирокисиз ҳалол рақобат бўлмайди.\n* VIP ташувлар ва кичик авиация ҳисобга олинмаган ҳолда тижорат фойдаланувида бўлган самолётлар. Манба: Planespotters.net.\n**Манба: WTTC (Жаҳон туризм ва саёҳат кенгаши)\nЎзбекистон ЯИМда туризм улушини ошириш учун самолёт парки сезиларли даражада ошиши ва ташувлар учун паст тарифлар пайдо бўлиши лозим. Атиги битта авиакомпания билан буларнинг барчасини амалга оширишнинг имкони йўқ.\nҲозирда рейслар сони (частотаси) Ўзбекистон ва бошқа давлатлар ўртасида паритет асосда тақсимланган. Масалан, Россияни олайлик. Частоталарни Россиядаги авиакомпаниялар ўзаро бўлишиб олишлари мумкин, Ўзбекистон томонидан эса фақатгина МАК олади. Агарда Россия ёки бошқа бирор давлат Ўзбекистонга частоталар сонини айтайлик, икки мартага оширишни таклиф этадиган бўлса, МАК бортлар йўқлиги сабабли буни амалга ошира олмайди ва рейслар сонини оширишни рад этади. Чипталар нархини белгилашда ҳам вазият шунга ўхшаш. Ҳукуматлараро имзоланган келишувларга мувофиқ, чипталар тарифида ҳам паритетга риоя қилиниши лозим. Мамлакат авиация раҳбарияти Ўзбекистонга парвозларни амалга оширувчи авиакомпаниялар чипталарни МАКникидан арзон сотмаслигини кузатиб туради. Частота ва нарх белгилаш авиация бозори ривожини сезиларли равишда тўхтатиб турибди – рейслар сони ошмаяпти ва нархлар пасаймаяпти.\nБозорда SilkJet пайдо бўлиши билан Ўзбекистон частоталар миқдорини ошира олади, чунки ҳозирда МАК бир ўзи кўпсонли хориж ташувчилари билан рақобат қилишига тўғри келмоқда. Таклиф ошади ва бозор қонуниятига кўра, барча ташувчиларда чипталар нархи пасаяди. Ҳа, бу МАК учун қийин, аммо олдимизга жаҳон даражасидаги рақобатбардош соҳани яратиш мақсадини қўядиган бўлсак, ривожланишнинг энг тўғри йўли. Яқинда эълон қилинган гибрид бизнес-моделга ўтиш мақбуллаштиришга йўл демакдир, у компанияга келгусида самарадор бўлиш ва рақобатлар келишидан хавфсирамаслик имконини беради.\n— Сиз бир неча бор Ўзбекистон йирик авиацион хаб бўлиши мумкинлигини айтгандингиз.\n— Ҳа, буни тушунтираман. Emirates, Etihad ва Qatar Airways авиакомпаниялари ўтган йили Европадан Осиёга 32 млн йўловчи ташиган. Тошкент бу йўналишда 1200 километрли географик устунликка эга, бу эса парвоз вақтини 2 соатга қисқартиради. Бу катта устунлик ва одамларга бизнинг мамлакатимиз орқали учиш қулай ва фойдали бўлади.\nТранзит йўловчи аэропорт терминалида 2-3 соат ўз рейсини кутар экан, у пул сарфлайди, мамлакатимиз туристик салоҳиятини реклама қилиш тўғри ташкил этиладиган бўлса, у Ўзбекистонга қизиқиб қолиши эҳтимоли юқори бўлади. Балки келаси сафар бу йўловчи бир неча кунга юртимизда қолишни режалаштирар. Туристлар биздаги имкониятлар боис бизда қолиши, шаҳар айланиши, диққатга сазовор масканлар ва ресторанларга бориши мумкин. Уларга ёқиши учун биз ҳамма нарсани қилишимиз лозим. Туристлар оқими ошади ва занжирли реакция бошланади. Аэропортлар терминалларнинг ўтказиш қобилиятини кенгайтира ва инфраструктурани ривожлантира бошлайди. Бунинг ортидан меҳмонхона бизнеси ва туризм ривожланади, бу эса минглаб янги иш ўринлари дегани.\n— Қандай самолётлар сотиб олишни режалаштиргансиз?\n— Биз самолёт сотиб олишни режалаштирмаяпмиз, балки операцион лизингдан фойдаланамиз. Авиапаркимизда замонавий ва хавфсиз Airbus A320neo ва Airbus A321neo LR бўлади (2025 йилга келиб флот 41та самолётдан иборат бўлади – таҳририят изоҳи). Авиакомпания паст бюджетли бўлса, унинг самолётлари эски бўлади деган қараш бор. Бу нотўғри қараш. Аксинча, лоукостерлар бир тип ва бир конфигурациядаги янги самолётлардан фойдаланади. Бу техник хизмат кўрсатиш харажатини пасайтириш ва юқори ўртача суткалик парвоз имконини беради. Буларнинг бари экипажлар ва компания персоналидан самарали фойдаланиш билан жам бўлиб кам харажат қилиш ва чипталарга паст нарх белгилаш имкониятини тақдим этади. Лоукостерлар мунтазам равишда харажатларни мақбуллаштириш ва чипталар нархини арзонлатишга ҳаракат қилиб ташувлар ҳажмини оширади. Уларнинг даромади айнан мана шунинг эвазига ўсиб боради.\n— Олдингизда учувчилар топиш вазифаси турибди. Буни қандай ҳал қилмоқчисиз?\n— Бошқа давлатларда ишлаётган юртдошларимиз кўп. Уларнинг аксарияти қайтишни хоҳлайди. Биз улар учун ватанда ишлаш ва яхши маош олиш учун шароитлар яратишни режалаштирмоқдамиз. Биринчи босқичда хорижлик учувчиларни жалб этишимизга тўғри келади, аммо узоқ муддатли истиқболда ўзимизникиларни ўқитишни мўлжаллаганмиз.\n— Қандай кўрсаткичларга эришишни режалаштиргансиз?\n— Ўзбекистонда SilkJet авиакомпанияси ташкил этилиши 125 млн доллар миқдоридаги хорижий инвестицияларни жалб этиш имконини беради. Биз 5 йил давомида туристик экспортдан 2 млрд доллардан ортиқ даромад келишини тахмин қилмоқдамиз. 2 мингта иш ўрни ва турдош соҳаларда 22 мингдан ортиқ иш ўрни яратилади. 2025 йилга бориб 20 млн нафардан ортиқ йўловчини ташишни мўлжалламоқдамиз, уларнинг 40 фоизи авиация транспортидан фойдаланмаган. Ўзбекистондан 20та янги маршрут очилади ва 2025 йилнинг ўзида Европадан Осиёга 1,4 млн транзит йўловчи ташилади. Бу Ўзбекистоннинг ҳозирги кўрсаткичларидан 3,5 баравар юқори дегани.\n20 млн нафар йўловчи ташиш режасига алоҳида тўхталмоқчи эдим. Янги компаниянинг самарали харажатлар структураси туфайли тарифларнинг асосли пасайиши бозорни жонлантиради. Жаҳон амалиётининг кўрсатишича, янги авиакомпаниянинг асоссиз равишда оширилган тарифлар мавжуд йўналишга кириб келиши йўловчилар оқимини 200-300 фоизга ошириш имконини беради. Гап илгари ерусти транспортидан фойдаланганлар авиациядан фойдалана бошлашидагина эмас, балки одамлар арзонроқ тарифларда кўпроқ уча бошлашида ҳам.\nЎзбекистонда президент вазифа қилиб қўйган туризмни ривожлантириш мақсадига эришиш ва бозорда тенг ҳуқуқли шароитлар яратиб ва рақобатга йўл очиб етакчи мамлакатлар йўлига тушиб олиш учун реал имкониятлар мавжуд. Бу йўловчилар оқимини ва ЯИМда туризм улушини сезиларли оширишга имкон беради. Рақобатга дуч келган МАК фаолиятини мақбуллаштириш ва самарадорлигини оширишни бошлайди, бу унга даромадни ошириш ва мамлакат бюджетига юкламани пасайтириш имконини беради.\nАвиация соҳасини ривожлантириш учун мамлакатга хориж капитали кириб келиши ва илғор авиакомпания бизнес-моделини жорий этиш талаб этилади. Икки унсур: пул маблағлари ва маҳоратли авиация инвесторларидан иборат хориж капитали нафақат иқтисодиётга хорижий инвестициялар кенгроқ кириб келишига олиб келади, балки даромад олиш ва замонавий технологиялар, блокчейн ва сунъий онгдан фойдаланиб компаниянинг динамик бозор талабларига мослашган ҳолда ўз ишини яхшилашига туртки бўлади.\nМинтақада ўхшаши йўқ лойиҳанинг ишга туширилиши Ўзбекистон иқтисодиётини модернизация қилиш ва ёшартириш каби мақсадларга мос келади. Лойиҳани амалга ошириш мамлакат ўзининг иқтисодиётдаги стратегик секторини очаётгани - SilkJet хусусий хорижий капитали орқали ҳаво ташувларини йўлга қўяётганини кўрсатади.\n18:58 / 28.02.2022\nРоссия 36 мамлакат самолётлари учун ҳаво кенгликларини ёпди\n08:30 / 04.01.2022\nФВВ авиация хизмати ташкил этилади


Саудия Арабистонида сурияликлар учун ижтимоий тармоқлар орқали хайрия йиғиш қамалишга сабаб бўлади\n11:32 / 12.06.2016\nСаудия Арабистони хавфсизлик кучлари сурияликлар учун ижтимоий тармоқлар орқали расмий рухсатномасиз хайрия маблағлари йиғишни тақиқлади. Бу ҳақда шанба куни қироллик ички ишлар вакили генерал Мансур ат-Туркияга асосланиб маҳаллий нашрларда хабар тарқатилди.\nХабарда айтилишича, "тақиққа қармасдан суриялик биродарлар учун мобил телефонлар воситасида хайрия маблағлари йиғиш қамалишга олиб келади".\nБундан ташқари, мамлакатдаги хорижликлар бундай қоидабузарлик учун мамлакатдан чиқариб юборилиши белгиланган.\nАт-Туркиянинг айтишича, сурияликлар учун бу усулда хайрия маблағлари йиғиш мамлакатда ўрнатилган терроризм ва уни молиялаштириш тизимига қарши кураш тартибларига зид ҳисобланади.\nТавсия қилинишича, Рамазон ойида муҳтож мусулмонлар учун хайрия қилмоқчи бўлганлар ўз хайрияларини қирол Салмон номидаги хориждаги мусулмонлар учун инсонпарварлик ёрдамлари етказиб бериш билан шуғулланадиган марказга топширишлари мумкин.


Қийноқларга оид шикоятлардан сўнг Қозоғистондаги колонияда текширув ўтказилмоқда\n18 май 2021, Тошкент вақти: 12:41\nУральскдаги жазо колонияси.\nУральск шаҳридаги РУ-170/3 колониясида 246 нафар маҳбус қийноқ ва таҳқир юзасидан шикоят билан Қозоғистон инсон ҳуқуқлари бюроси маҳаллий ваколатхонасига мурожаат қилди.\nМаҳбуслар иддаосича, 23 январь куни Миллий гвардия ходимлари уларни калтаклаган, яланғоч ҳолда бир неча соат совуқда ушлаб туришган.\nМаҳаллий полиция масъуллари айни пайтда колонияда текширув ўтказилаётганини тасдиқладилар.\nҒарбий Қозоғистон вилояти бўйича Миллий превентив механизми (МПМ) гуруҳи раҳбари Павел Кочетковга кўра, ҳуқуқ ҳимоячилари "Уралск колониясидаги 2-, 4- ва 6-отрядларида бўлган жами 246 маҳбус билан бирма-бир" суҳбатлашган.\n“Беш ёки етти кишини истисно қилганда, маҳбусларнинг барчаси оғзаки равишда ҳарбий хизматчилар томонидан 2020 йилнинг 23 январь куни соат 15.00 дан 19.30 га қадар оммавий равишда калтакланганидан шикоят қилдилар. Биз 99 та ёзма ариза қабул қилдик, бундан ўнтачаси жамоавий, қолганлари шахсий шикоятлардир. Одамлар тинтув чоғида калтакланганларини, сўнг яланғоч ҳолда кўчага ҳайдаб чиқарилганларини, шу билан бирга, таҳқирланиб, қийноққа солинганларини, "Қўшинлар – бу куч" дея бақиришга мажбурланганларини айтишди”, деди Кочетков.\nҲуқуқ фаолига кўра, маҳбуслар ташқаридаги совуқда уч соатга яқин ушлаб турилганидан кейин камераларга қайтарилган. Қайтишда улар яна ҳарбий хизматчилар томонидан калтакланганлар.\nКочетковнинг айтишича, Миллий гвардия ходимлари томонидан маҳбусларнинг калтакланиш факти расман қайд қилинмаган, калтакланганларга тиббий ёрдам кўрсатилмаган.\n“Қийноққа оид фактларини суратга олдик. Фақат ўзини ёмон ҳис қилган маҳбусларгагина “тез ёрдам” чақиришган, шунда ҳам бизнинг илтимосимизга кўра", деди Кочетков.\nҒарбий Қозоғистон вилояти Жиноий-ижроия тизими департаменти колонияда тинтув ўтказилганини тасдиқлаган, аммо қийноқ фактини рад этган.\n"Мазкур муассасада ҳақиқатан ҳам шу йил 23 январида тақиқланган буюмларни топиш ва тортиб олиш мақсадида тинтув чоралари ўтказилди. Тинтув вақтида тақиқланган кўплаб буюмлар: уяли телефонлар, кесувчи-қирқувчи буюмлар, фуқаро кийимлари ва бошқа нарсалар топилди. Тадбир чоғида маҳбуслар томонидан бирор-бир шикоят бўлмаган, аммо тинтувдан сўнг айрим маҳбуслар шикоят билан мурожаат қилганлар", дея маълум қилган департамент матбуот хизмати.


21 апрел 2021, Тошкент вақти: 00:32\nOzodTarmoqнинг бугунги сонида ЎзА ахборот агентлиги мухбири Анора Содиқова Фейсбукдаги саҳифасида 13 август, кечқурун эълон қилган постни эътиборингизга ҳавола қилаяпмиз. Матн таҳрирсиз берилмоқда. Стилистика ва имло муаллифники.\nАЛЛАМЖОНОВГА ҲАММА НАРСА МУМКИН, БОШҚАЛАРГА ЭСА...\nМен бугун иш жойимда кераксиз кадр эканлигимни билиб қолдим. Йўқ ишхонадагилар керакмассан демади. Шунчаки анчадан бери кўришга эриниб юрган интервьюдан олган хулосам шу бўлди. Интервьюда респондент ЎзА умуман танқидий ва муаллифлик мақолаларини бериши керак эмаслигини айтади. Рости Алламжоновнинг бу фикри мен учун янгилик бўлди.\nЎзлариям «Турон» агентлигини очганда соф хабар эмас, таҳлил ҳам бергандилар шекилли. Мени тушунишим бўйича уларга кўп нарса мумкин, бошқаларга эса...\nУ ЎзАни фаолиятини чеклар экан, ўзи бошқараётган агентлик ҳақида гап кетганда шундай дейди.\n«АОКА журналистларга мутасаддилар билан интервью уюштиришда ёрдам беради. Тўғри бу бизни ташкилотни иши эмас, лекин вазиятга кўра бунга эҳтиёж бўлгани учун биз интервьюлар уюштиряпмиз » дейди Алламжонов.\nҚизиқ нега сиз бошқараётган агентликка ўзига тегишли бўлмаган ишни қилиш мумкин-у бошқаларга мумкин эмас?\nДемак, интервьюларга эҳтиёж бору, таҳлилий танқидий мақолаларга бугунги ОАВда эҳтиёж йўқми?\nСиз уюштираётган интервьюларни олдинроқ пресс-клуб ва МММ ҳам бошлаб берганидан хабарингиз борми? (эртага улар фаолияти чекланмаса деб қўрқаман)\nЎзАдаги таҳлилий мақолалар ортидан қанча ўзгаришлар бўлганидан ҳам балки, беҳабардирсиз.\nЎзАни камчилиги кўп. Гоҳида баьзи сиёсий ўйинлар ва кампанияларга майдон бўлиб қолади лекин..\nЎзА эмасмиди Навбахор Имомова, Пахлавон Содиқ, Малик Мансурларнинг муносабатини биринчи бўлиб олиб чиққан? Кейин бошқа сайтларда ҳам пайдо бўла бошлаган.\nРасмий матбуот сифатида ЎзА биринчи бўлиб баьзи тақиқларга қарамай муҳолифат санаб келинган тарафга майдон бермадими?\nАбдулла Қодирий уй музейи масаласи мақоласини кўтариб қай сайтга бормай ҳаммаси «ҳозирча мумкин эмас», деб қайтарган. Биргина ЎзА эьлон қилганди ўшанда. Кейин доимгидай бошқаларга ҳам жон кирган.\nТўғри Автотест бўйича ЎзАга материал беришга кучим етмади....\nБу агентлик журналистлари кўтарган муаммо туфайли қишлоқлардаги қанча мактаблар таьмирдан чиқди. Кўрлар жамиятига тегишли ётоқхона таьмирланди Ижтимоий ҳимояга муҳтож кичик қатламга бериладиган ёрдам пуллари кўтарилди. Матбуотчилар уйи бўйича айримлар коррупцияга қўл ургани фош бўлди ЎзАда бу каби ижобий ўзгаришга туртки бўлган мақолалар талай. Мен учун аслида журналистларни фаолияти ҳам фақат тадбирма-тадбир юриш эмас, ана шундай муаммоларни юқоридагиларга эслатишдан иборат.\nСиз биргина «Ўзбекистон» нашриёти ётоқхонаси аҳолига расман хужжатлаштириб берган ишингизни қанча кўз-кўз қилдингиз. Бунақа ишлар ЎзАдаги журналистлар қалами ёрдами билан кўп қилинган. Шунчаки ПР сизчалик бўлмаган холос. Сиз ўзингиздан бошқасини кўрмайсиз чоғи.\nТўғри ЎзА фуршет, зиёфат қилиб ҳар бир қилган ишини сизчалик ПР қилишни эплолмайди аммо, унда чиққан мақолалар жамиятдаги анча муаммоларни ижобий ҳал қилмоқда.\nКўп мутасаддилар ЎзАдаги танқиддан чўчиб туради. Шундай экан ЎзА қуруқ ахборот, хабар тарқатиш билан шуғулланиш керак дейишдан олдин мана шу ҳақиқатларни билиб қўйсангиз хато бўлмасди.\nБошқаларни ҳам холис ўрганишга уриниб кўринг бу ҳарҳолда танқидчиларингиз рўйхатини тузишдан фойдалироқ иш.\nЎзАдаги жамиятдаги муаммоларга ечим бўлган ҳар бир мақолани санашга эриняпману лекин, уларни сиз фуршет қилиб йиғиб турадиган бир қанча блогерлардан кўра кўпроқ жамиятга фойдаси тегаётганини аниқ биламан.\nХуллас, сизни «ноўрин» танқид қиладиганлар рўйҳатини яна бир кишига кўпайтириб ана шу ҳақиқатларни айтгим келди. Бу ҳали ҳаммаси эмас, десерт ҳали олдинда...\nЖурналистларни қўллашни Навоий 30 даги таҳририятларни ҳайдашдан бошлаганингизни биламан. Шахсан ўзимам ўша ердан ҳайдалдим. Энди ЎзАда муаллифлик мақолаларга ўрин йўқ деганингиз эса ҳудди ОАВни қўллаш эмас, уни ўзингизга мослаштиришга уринаётганингизга ўхшайди


Ўзбекистонда фавқулодда ҳолат тўғрисидаги қонун қабул қилинади\n13:53 / 25.06.2016\nЎзбекистонда «Фавқулодда ҳолат тўғрисида» қонун лойиҳаси муҳокама учун эълон қилинди. Ҳужжат матни интерактив давлат хизматлари ягона порталига жойланган.\nУнда қайд этилишича, фавқулодда ҳолат, маълум бир вазиятга барҳам бериш, Ўзбекистон конституцион тузуми муҳофазасини таъминлаш, ҳудудий яхлитлиги, жамоат хавфсизлиги, мамлакат фуқароларининг ҳуқуқ ва эркинлари, қонуний манфаатлари ҳамда хавфсизлигини таъминлаш мақсадида жорий этилиши мумкин.\nШу билан бирга, мамлакатнинг бир қисмида ёки барча ҳудудида фавқулодда ҳолат Президент қарори билан жорий этилиши, қарор 3 кун ичида Олий Мажлис палаталарига тасдиқлаш учун киритилиши, шу муддат давомида Президент қарори тасдиқланмаса, ўз кучини йўқотиши қайд этилган.\nЛойиҳада, шунингдек, Фавқулодда ҳолат жорий қилишга сабаб бўлувчи омилларга, унинг муддати ва узайтирилиш шартларига ҳам ойдинлик киритилган.\nФавқулодда ҳолат тартибини таъминлаш мақсадида ИИВ, МХХ ва ФВВ кучларидан фойдаланилади. Истисно ҳолларда, Давлат раҳбари қарори асосида Қуролли кучлар ҳам жалб этилиши мумкин, дейилади лойиҳа матнида.\nҲужжатда, мамлакат ҳудудида фавқулодда суд маҳкамалари ташкил этиш тақиқланиши ҳам уқдирилган.\nБундан ташқари, лойиҳага фавқулодда ҳолатлар вақтида фуқароларнинг ҳуқуқ ва бурчлари хусусида бандлар киритилган.\nҚонун лойиҳаси Ўзбекистон фавқулодда вазиятлар вазирлиги томонидан ишлаб чиқилган.


АБУ МАНСУР МОТУРИДИЙ МАЪНАВИЯТ ВА МАЪРИФАТ ҚАЛБ ГАВҲАРИДИР — Zamaxshariy.uz\nАБУ МАНСУР МОТУРИДИЙ МАЪНАВИЯТ ВА МАЪРИФАТ ҚАЛБ ГАВҲАРИДИР\nАбу Мансур Мотуридийнинг тўлиқ номи Абу Мансур Муҳаммад ибн Муҳаммад ибн Маҳмуд ал-ҳанафий ал-Мотуридий ас-Самарқандийнинг кўпроқ манбаларга қараганда 870 йилда Самарқанднинг Мотурид қишлоғида (ҳозирги Жомбой тумани) туғилган.\nАбу Мансур Мотуридий сунний эътиқодидаги икки йирик таълимотлардан бири бўлмиш мотуридия таълимотининг асосчиларидан ҳисобланади Абу Мансур Мотуридий сунний эътиқодидаги икки йирик таълимотлардан бири бўлмиш мотуридия таълимотининг асосчиларидан ҳисобланади. Фиқҳ олими, калом илмининг мотуридийлик оқими асосчиси. «Имом ал-ҳудо» («Ҳидоят йўли имоми»), «Имом ал-мутакаллимин», («Мутакаллимлар имоми») номлари билан улуғланган. Мотуридийлик ақидавий йўналишини кенг қулоч ёзиши, хусусан усмонийлар давлати даврига тўғри келади. Мотуридийнинг кўплаб асарлари мавжуд бўлиб, бу асарларни мавзуларга кўра номларидан келиб чиқиб уч қисмга бўлиш мумкин: Баъзи манбаларда унинг Самарқанддаги “Иёзий” мадрасасида таълим олгани қайд этилган. Мотуридий Абу Бакр Аҳмад Жузжоний, Абу Наср Аҳмад Иёзий, Имом Аъзам мазҳабидаги буюк олим Наср ибн Яҳё Балхий, Муҳаммад ибн Фазл кабиларни ўзининг устози деб билган.Мотуридий фиқҳ ва калом масалалари билан қизиқиб, ҳанафий мазҳаби олимларидан дарс олиб ўз билимини оширади. Шу вақт давомида кўплаб машҳур фақиҳлар ва муҳаддислар билан мулоқотда бўлган ва мунозаралар қилган. Бутун умри давомида қуйидаги асарлар ёзиб қолдирган:\nМотуридийнинг “Таъвилот ал-аҳли сунна” ёки “Таъвилот ал-Қуръон” номи билан танилган тафсири бўлиб, бу китоб Мотуридия ақидасида маълум-у машҳур бўлиб, Мотуридия ақидавий йўналишидаги кишилар учун бу тафсир аввалда ҳам, кейин ҳам бемисл деб саналган.\n2. Калом илми:\n1. “Китоб ат-тавҳид” Мотуридийнинг бу китоби калом илмига оид асарларининг энг аҳамиятга моликлиги ҳисобланади. Бу асарда у зотнинг калом илмига тегишли қарашлари қарор топган ва яна энг муҳим эътиқодий масалаларни баён қилган.\n2. Ақида бўйича рисолалар.\n3. Рисола фил имон бу рисолани Абу Муъин Насафий Тамҳид китобида зикр этади.\n4. Мақолот: Мотуридийнинг “Мақолот” китоби дастлабки “Мақолот” жанридаги китоблардан ҳисобланади. Бироқ китоб бизгача бирон-бир нусхаси бизгача етиб келмаган.\n5. Баён ваҳмий ал-муътазила;\n6. Радд таҳзибий ал-жадал;\n7. Радд ваидий ал-фусақ;\n8. Радд аваилий ал-адилла;\n9. Радд ал-усул ал-ҳомсат ила Аби Муҳаммад Боҳилий.\n3. Усул ал-фиқҳ.\n— Имом Абу Ҳанифа;\n— Имом Абу Юсуф ва Имом Муҳаммад;\n— Абу Сулаймон Мусо Жузжоний;\n— Аҳмад Жузжоний, Иёзий ва Балхий;\n— Абулқосим Исҳоқ ибн Муҳаммад. Бу зот Ҳаким Самарқандий номи билан машҳур бўлган. Самарқандда қозилик лавозимида ишлаган. “Соҳаифул илаҳия” (Илоҳий саҳифалар), “Саводул аъзам” (Улкан жамоат), “Родду ала асҳабил ҳава” (Нафсу ҳавога эргашганларга раддия) каби кўплаб асарлар ёзиб қолдирган. Ҳижрий 345 санада вафот этган.\n— Имом Абулҳасан Али ибн Саъийд Рустуғфаний. “Иршадул мубтадий” (Йўл бошидаги кишини мақсадга йўллаш), “Заваид ва фаваид фи анваил улум” (турли илмлардаги қўшимчалар ва фоидалар) каби кўплаб асарлар ёзган. Ҳижрий 350 санада вафот этган.\n— Абу Лайс Наср ибн Муҳаммд Самарқандий. Бу зот тафсир, ақоид, фиқҳ, ва тасаввуфга оид ўндан ортиқ китоблар ёзган. Ҳижрий 373 санада вафот этган.\n— Имом Абумуҳаммад Абдулкарим Паздавий. Бу зот фиқҳ илмида пешқадам бўлган. Зотан бу зот машҳур фақиҳлар сулоласининг вакили ҳисобланади. Ҳижрий 390 санада вафот этган.\nМотуридия ва ашъария таълимотларига бир-бирига жуда ҳам яқин. Ушбу ўзаро яқинлик, ораларидаги иттифоқ ва келишувни вужудга келтиради. Натижада ҳар иккаласи «Аҳли сунна-вал-жамоа» йўналиши бўлиб танилган икки тоифага айланди. Мотуридий ўз таълимотини анъаналарини ва илмий асарлари билан Мовароуннаҳр илоҳиёт мактаби ривожланишига катта улуш қўшди. Илоҳиёт илмлари тўла шаклланиб камол топишига хизмат қилди. Уларни қайта ишлаб чиқиб, маълум тизимга солишдек бир ишни амалга оширди ва ҳанафий талимотини Ўрта Осиё халқларининг урф-одатлари билан боғлиқлигини ўз қарашлари орқали кўрсатиб берди. Унинг таълимоти ислом динининг буюк ақидавий оқимидан бири сифатида танилди. Машҳур турк олими Тошкуброзоданинг таъкидлашича: «Аҳли-суннавал жамоа»да калом илми раислари икки киши бўлиб, улардан бири Ҳанафий иккинчиси Шофиъийдир. Ҳанафий Абу Мансур ал-Мотуридий Шофиъий эса Абул Ҳасан Ашъарийдир”. Кўриниб турибдики, бизнинг диёрларимизда ақида масалаларида мотуридия таълимотларига амал қилинади. Абу Мансур Мотуридий умри давомида фақиҳлар, муҳаддислар билан мулоқотда бўлган ва мунозаралар олиб борган. У ислом динининг ҳанафий мазҳабини Мовароуннаҳрда тарқатиш ва ўзидан кейинги авлодларга қусурсиз етказиш ишига муҳим ҳисса қўшди.\nМотуридий ўз даврининг исломий илмлари соҳасида энг етук билим соҳиби ҳисобланиб, мусулмон дунёси олимлари томонидан тан олинган ва ҳозирда ҳам турли диний асарларда зўр эҳтиром билан тилга олинади. Мотуридийни улуғлаб “Имом ал-ҳуда” ва “Имом ал-мутакаллимин”, “Ҳидоят йўли имоми ва мутакаллимлар имоми” каби номлар билан ҳам атаганлар. Имом ал-Мотуридий “Китоб ат-тавҳид” асарида калом илмини асослаб берар экан, имон, тақдирнинг хайрли ёки ёмон бўлиши Аллоҳ Таоло қазоси ва қадарида азалдан белгиланиши, Аллоҳ таолонинг қудрати, адли, иродаси, юборган китоб ва пайғамбарлари, қайтадан тирилиш, охират ҳаёти, феълларга бериладиган мукофотлар каби масалаларини очиб беради . У диндаги масалаларни фақат ақлий талқин қилувчи мўътазилийлар, инсонга илоҳийлик сифатларини беришга уринган мушаббиҳа бидъатлари, айниқса, карромийлар, ботиний илм соҳиблиги даъвосида юрган рофизийлар ҳамда хорижийлар, қарматийлар билан баҳс-мужодалаларни олиб борган. У «Китоб ат-тавҳид» асарида ўзга тоифадаги фирқаларга қарши шундай сўзларни айтган: «Улар тафаккур ва тадқиқ билан қарасалар эди, Аллоҳ таоло ҳам бандаларини тафаккур ва тадқиқот, ибрат ва тажриба билан иш қилишга буюрганини тушунар эдилар. Ибрат ва тафаккур эса илм манбаларидан биридир». Абу Мансур ал-Мотуридий ўз асарида сўз юритаётган масалаларни асослаб беришга интилади. У имкон бор ерда бир фикрни иккинчисидан келтириб чиқаришга ҳаракат қилади. Унинг «Китоб ат-тавҳид» асари билиш назариясига оид масалаларни кўриб чиқишдан бошланади. Имом Мотуридий одамларнинг нега кўплаб сохта ва бидъат таълимотларга эргашиши ҳамда барча одамлар тўғри диний қарашларга эга бўлмоғи учун билишнинг қандай йўлларидан бориш лозим деган саволларга тушунтириш беради .\nМотуридий таълимотида ислом ақидасига оид масалалар атрофлича ёритилган бўлиб, ашъарийларнинг қарашлари билан ҳам уйғунликни, ҳам фарқли жиҳатларни кўришимиз мумкин. Тадқиқотчи Ҳасан ибн Абд ал-Ҳасан ўзининг асарида Ашъарий ва Мотуридий таълимотидаги асосий 13 фарқни кўрсатиб ўтади . Масалан, Аллоҳ таолони билиш нақлий йўл билан вожиб бўладими ёки ақлийми деган саволга ашъарийлар нақлий йўл билан деса, мотуридийлар ақлий йўл билан деб жавоб берадилар. Абу Мансур ал-Мотуридий ислом илоҳиётида қазо ва қадар, яъни инсон тақдири борасида ҳам ўзининг мулоҳазаларини баён этган. У инсонда танлаш эркинлиги мавжудлиги, яъни ҳар кимнинг ихтиёри ўзида эканлигини таъкидлаган. У дунёни билишни икки турга: қадим ва ҳадис билишга ажратган. Қадим билишда Аллоҳнинг билишини, ҳадис билишда эса мавжудотларнинг билиши кўзда тутилган. Абу Мансур ал-Мотуридий инсоннинг бир нарсани била олиши фақат мавжуд нарсаларни ўрганиш ва текшириш воситасидагина амалга ошишини эътироф этган. Унинг фикрича, инсоний билиш ҳадисдир. Чунки инсон эртани, фақат эрта бўлгандан сўнггина билади. Эртани эрта бўлгандан сўнг билиш эса, қадимий билишнинг эмас, балки ҳадисий билишнинг хусусиятидир. Бошқача айтганда, инсоннинг келажак билан боғлиқ билиши, келажакнинг келишига боғлиқдир. Инсон ҳар нарсани, фақат у рўй бергандан кейингина билади. Аллоҳ эса кўрмоқ, эшитмоқдан ташқари, ақл ва руҳ моҳияти каби инсондан яширинган нарсаларни ҳам билади. Мутакаллимлар имоми Мотуридий қарашларида ақл мақомига алоҳида муҳим аҳамият берилган. Унга кўра, хабар ва жонли мушоҳадага хос ҳар қандай чегараланиш ва бирёқламаликни ақл бартараф этишга қодирдир. Имом Мотуридий томонидан ақл тушунчасига берилган таърифга кўра, ақлнинг мақоми айириш зарур бўлган нарсаларни бир-биридан айириш ва бирлаштириш зарур бўлган нарсаларни эса бир-бири билан бирлаштириш маъносида талқин қилинади. Бундай фаолият аслида тафаккур ва «назар» туфайли рўёбга чиқади. Аллома аксарият ҳолларда умумий ақлни эмас, балки «илман назар», яъни назарий жиҳатдан бойитилган билимни билишнинг асоси сифатида эътироф этади. Унинг «Ат-Тавҳид» асарида таъкидланишича, назар – бу «ақлни қўллаш ва ундан фойдаланиш»ни ифодалайди.\nАбу Мансур Мотуридий Самарқандда 945 йилда вафот этган ва шаҳар чеккасидаги Чокардиза деган қабристонга дафн этилган. Аллоҳ таоло ётган жойларини жаннат боғларидан қилган бўлсин. Аллоҳ таоло барчаларимизни тўғри йўлда саодатманд ҳаёт кечириб, охиратда жаннатга эришишга муваффақ қилсин. Аллоҳ таолога ҳамду санолар, пайғамбаримиз Муҳаммад мустафога ҳамда у зотнинг аҳли оилаларию саҳобаи киромларига салавот ва саломлар бўлсин.\nPrevious Post: ШАРАФЛИ МАСЪУЛИЯТ\nNext Post:МОТУРИДИЯ ТАЪЛИМОТИНИНГ ВУЖУДГА КЕЛИШИ


Қирғизистон Президенти 2020 йилда қанча пул ишлаб топгани маълум бўлди – Kommers.uz\nКарьера\t20:20 | 6.12.21\nҚирғизистон Президенти 2020 йилда қанча пул ишлаб топгани маълум бўлди\nҚирғизистон Солиқ хизмати Президентнинг даромадлари ва харажатлари декларациясини эълон қилди.\n2020 йилда Қирғизистон Республикаси Президенти Садир Жапаров 247 953 сом (тахминан 2900 доллар — таҳр.) ишлаб топган. Бу ҳақда мамлакат Солиқ хизмати эълон қилган давлат раҳбарининг даромадлари ва харажатлари декларациясида сўз боради.\nҲужжатда Жапаров бош вазир сифатида кўрсатилган. Эслатиб ўтамиз, у 2020 йилнинг октябрь ойида ҳукуматни бошқарган. Сооронбай Жээнбеков истеъфога чиққанидан сўнг, Жапаров Президент вазифасини бажара бошлаган. 2021 йил январь ойида эса у давлат раҳбари этиб сайланган.\nДекларацияга кўра, 2020 йилда Жапаров 247 953 сом ишлаб топган. Бундан ташқари, ҳужжатда давлат раҳбарининг умумий майдони 6 гектар бўлган қишлоқ хўжалиги ерлари борлиги ҳам кўрсатилган. Жапаровнинг шахсий кўчмас мулки ва машинаси йўқ.\nҚайд этилишича, Қирғизистон Президентининг яқин қариндошлари 50,7 ва 389 квадрат метрлик иккита уйга эгалик қилади. Шунингдек, «Умут булаги» жамоат фонди ва битта гараж Жапаровнинг яқин қариндошларига тегишли.\nЭслатиб ўтамиз, Қирғизистоннинг амалдаги Конституцияга кўра, бош вазир лавозими бекор қилинган.\nАввалроқ Канаданинг Centerra gold компанияси Қирғизистоннинг «Қумтор» олтин конини активлар рўйхатидан чиқариб ташлагани хабар қилинганди.


Қирғиз ёшларига Навоий номи ёқмаяптими?\nНизомиддин Мир Алишер Навоий (қаддасаллоҳу сирраҳу) нинг Ўш шаҳри марказига ўрнатилган ва ҳалигача таъмирсиз қолаётган ҳайкали ҳазрат номидаги боғнинг кираверишида жойлашган.\nЎшлик бир гуруҳ қирғиз ёшлари шаҳар марказидаги Алишер Навоий боғи номини ўзгартириш ташаббуси билан чиқди.\nНавоий боғи номини ўзгартириш ташаббусини шаҳар мэрияси қошида ташкил этилган “Лидерлик мактаби” иштирокчилари кўтарганлар.\nТашаббус гуруҳи раҳбари Замир Шамсиддин ўғлининг айтишича, бундан мақсад Ўш қирғинида ҳалок бўлган қирғизлар номларини абадийлаштиришдир:\n- Мақсадимиз - боғни тартибсизликда ҳалок бўлган марду майдонларимиз номи билан атаб, уларнинг хотирасини абадийлаштириш. Кейинги авлодлар Ватанни ким ҳимоя қилиб, сақлаб қолганини унутмасин, деб шундай қилмоқчимиз, - деди Замир Шамсиддин ўғли.\nСуҳбатдошимиз мантиғидан келиб чиқадиган бўлсак, Ўш қирғинида ҳалок бўлган қирғизларнинг барчаси Қирғизистон яхлитлиги учун ўз ватанини ҳимоя қилиб ҳалок бўлган қаҳрамонлардир.\nЗамир Шамсиддин ўғли билан суҳбатимиз давомида у Алишер Навоийнинг ким эканлиги ҳақида тасаввурга ҳам эга эмаслиги билинди.\n- Навоий ҳақида халқ , айниқса, ёшлар ҳеч нарса билишмайди. Балки Навоий ўз даврида қандайдир бир яхши ишларни қилгани учун қирғизлар мағрурланиб, унинг номини боққа берган бўлишлари мумкин. Бироқ бугунги кунда Навоийнинг аҳамияти, обрўси йўқ. Бундан ташқари, Қирғизистонда қирғиз одамнинг номи берилиши керак, бундай жойларга, - дейди Замир Шамсиддин ўғли\nУнинг айтишича, ёшларнинг бундай ташаббус билан чиқишига Ўш шаҳар мэриясининг алоқаси йўқ. Айни пайтда 2000 имзо чекилган мурожаат Ўш шаҳар кенгашига топширилган, бироқ шаҳар кенгаши бу мурожаатга ҳозирча жавоб бергани йўқ.\nБишкеклик ҳуқуқ ҳимоячиси Азиза Абдурасулова Ўшдаги қирғиз ёшларининг бундай ташаббуси мамлакатнинг халқаро ҳамжамиятда кескин танқид қилинишига сабаб бўлади, деб ҳисоблайди.\n- Истироҳат боғидан Алишер Навоий номининг олиб ташланиши буюк мутаффакирнинг халқаро миқёсдаги шуҳратига зиғирча ҳам таъсир этмайди. Аммо бу билан Қирғизистон жуда катта нарса йўқотади. Қирғизистон бутун дунёда маънавиятсиз халқ сифатида тилга олиниб қолиши мумкин. Бундан ташқари, Навоий боғи номининг ўзгартирилиши ташаббуси айнан Ўш воқеасининг бир йиллиги арафасида кўтарилаётгани миллатлараро муносабатларнинг кескинлашувига хизмат қилади, деб ҳисоблайман, - дейди Азиза Абдурасулова.\nБу фикрга Қирғизистон халқ артисти, Ўшдаги Бобур номидаги ўзбек академик театри раҳбари Бахтиёр Тўхтаматов ҳам қўшилади:\n- Боғ номининг ўзгартирилиши икки миллат ўртасидаги муносабатларнинг ёмонлашувигагина сабаб бўлади. Аслида Навоий ўзбекнинггина эмас, барча туркийзабон элларнинг шоири. Тилимиз, динимиз бир бўлганидан кейин бир-биримизнинг маънавий меросимизни асраб-авайлашни ўрганишимиз керак. Мен 60 ёшдан ошдим. Лекин ақлимни таниганимдан бери бу боғнинг номи Навоий номи билан аталиб келган. Менимча, миллатидан қатъий назар, катта ёшдаги ўшликларнинг бирортаси бу боғнинг номи ўзгаришини истамаса керак, - дейди Бахтиёр Тўхтаматов.\nЎрни келганда Бахтиёр Тўхтаматовдан ўтган йилги воқеаларда зарар кўрган Навоий ҳайкалини таъмирлаш ишлари қандай бораётгани ҳақида ҳам сўрадик. Бахтиёр Тўхтаматовнинг айтишича, орадан бир йил ўтган бўлса ҳам на ҳукумат томонидан ва на бирорта жамоатчилик ташкилоти томонидан ҳайкални қайта таъмирлаш ҳаракати кўрилмаяпти.


Кампир ва бўри | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариКампир ва бўри\nКампир ва бўри\nБор экан-да, йўқ экан, қадим ўтган замонда бир чол-у кампир бўлган экан. Уларнинг битта қизил хўрози, битта оқ кучуги ва етти эчкиси бор экан. Уларга яқин жойда бир бўри ҳам яшар экан. Бир куни кечаси чол-у кампирнинг уйига бўри келибди ва остонадан туриб, улибди:\nЧол-у кампир ҳур-ҳур этар,\nОққина кучук вов-вов этар,\nҚизил хўроз қуқ-қуқ этар,\nЕтти эчки ма-ма этар\nМен нимани ей, Худо?\nШунда кампир: — Тошни е, тупроқни е, заҳарни е, заққумни е, битта эчкимни еб кетақол, дебди. Бўри битта эчкини еб, қорнини тўйғазиб кетибди. Орадан бир кун ўтгач, яна у кампирникига келибди ва остонага ўтириб олиб, улибди:\nОппоқ кучук вов-вов этар,\nОлти эчки ма-ма этар\nШунда кампир: — Тошни е, тупроқни е, заҳарни е, заққумни е, битта эчкини еб кетақол, дебди. Бўри яна битта эчкини еб кетибди. Кампирни Бешта эчкиси қолибди. Орадан яна бир кун ўтгач, яна бўри улибди:\nБешта эчки ма-ма этар\nМен ниманией, Худо?\nдеб нола чекибди. Кампирнинг ғазаби келиб, қичқирибди:\nЗаҳарни е, заққумни е, тошни е, тупроқни е, яна битта эчкини ея қол, — дебди. Бўри яна битта эчкини еб кетибди. Хуллас, бўри ҳамма эчкини еб кетибди ва яна келибди:\nМен нимани ей, Худо ?\nШунда кампир: — Заҳарни е, заққумни е, тошни е, тупроқни е, кучугимни еб кета қол, дебди. Бўри оқ кучукни еб кетибди ва орадан бир кун ўтгач, яна келибди ва остонада ўтириб олиб, улибди:\nШунда кампир: — Тошни е, тупроқни е, заҳарни е, заққумни е, хўрозимни еб кета қол, дебди. Бўри қизил хўрозни еб кетибди. Орадан икки кун ўтгач, яна келибди, улибди:\nМен нимани ей, Худо ? —\nКампир уни яна қарғаб-қарғаб: Чолимни еб кета қол, дебди. Бўри чолни еб кетибди. Энди уйда кампирнинг бир ўзи қолибди. У жонини қутқариш мақсадида битта катта қозонни айвонга тўнтарибди ва ўзи ичига кириб ётибди, бўрининг келишини кута бошлабди. Бир кун кутибди, келмабди, икки кун кутибди, келмабди, кампир қозон тагидан чиқмай ётаверибди. Ниҳоят, учинчи кун бўри келибди, ҳаммаёқни титкилаб кўрибди, кампир йўқ эмиш. Бўри тўнтарилган қозонни кўриб қолибди ва устига чиқиб ўтириб олиб, ашула айта бошлабди. Бўрининг овози шу қадар хунук эканки, уни эшитган кампир беихтиёр қаттиқ кулиб юборди. Бўри шу заҳоти қозонни ағдариб, тагидан кампирни тортиб олиб, еб олибди.\n← Аввалги Аввалги Тўрт жинс дўст\nКейинги → Кейинги: Алдоқчи мушук


Равшан Эрматов нега ЖЧда бошқа ишламайди? Гап савиядами ёки… - Zamin.uz\n17:03 / 05.07.2018\nРавшан Эрматов нега ЖЧда бошқа ишламайди? Гап савиядами ёки…\nАввалроқ ўзбекистонлик ҳакам Равшан Эрматов ЖЧ-2018 ўйинларининг сўнгги босқичи ҳакамлари рўйхатига киритилмагани тўғрисида маълум қилган эдик. Ўзбекистонлик ҳакамнинг нима сабабдан 17 нафар сараланганлар рўйхатига киритилмагани сабаб аниқ бўлди.\n«Халқ сўзи Online»га маълум бўлишича, Равшан Эрматовнинг ёрдамчи ҳакамларидан бири саналган Абдуҳамидулло Расуловда жароҳат бўлган. У Эрматов бошқарган икки ўйинда ҳам жароҳати билан ишлаган. Иккинчи учрашувдан сўнг жароҳат ўз сўзини айтган. ФИФА ҳакамлар қўмитаси сўнгги кунга қадар Расуловнинг жароҳатидан фориғ бўлишини кутган, бироқ қанот ҳаками сўнгги кунларда ҳаттоки ҳакамлар машғулотларида ҳам иштирок эта олмаган. Натижада Эрматов бригадаси жаҳон чемпионатининг якунловчи қисмида ишламайдиган бўлди.\nШу боисдан ҳам Эрматовнинг мундиалда ишламаслиги, унинг ҳакамлик савиясидан келиб чиқиб эмас, балки ёрдамчи ҳакамнинг жароҳати сабаб юз берган.\nФИФА ҳакамларнинг якуний рўйхатини эълон қилган бўлишига қарамай, Эрматов Москвада қоладиган бўлди. Бу ҳам ФИФАнинг унга бўлган ишончи сўнмаганидан далолат беради.\nИзоҳ: Кўпчиликда савол туғилиши мумкин: Эрматовга бошқа ёрдамчи ҳакам бериш мумкин эмасмиди? Йўқ. ФИФА ҳакамларнинг доимий бригада бўлиб ишлаш принципига содиқ қолади. Учала ҳакамнинг бир-бирини тушуниши, қалин муносабат ўрнатганлиги ташкилот учун энг муҳим масала. “Замин” янгиликларини “Twitter”да кузатиб боринг\nРавшан Эрматов: "Бизга иккита қийин ўтиши кутилган ўйинни топширишди"\n5-07-2018, 20:32, Спорт\nОЧЛ-2017. Равшан Эрматов жавоб финалида ишлайди\n31-10-2017, 16:58, Спорт\nФИФА иккинчи марта янги технологиялар синовида Равшан Эрматов хизматидан фойдаланади\n27-04-2017, 21:39, Спорт\nРавшан Эрматов учинчи марта Жаҳон чемпионатида ишлаши мумкин\n9-02-2017, 05:54, Спорт\n6-12-2014, 00:24, Спорт


7 ёшли бола iPhone учун янгиланган iOS 12’ни бузиб кирди\n11:38 / 27.09.2018\nЕтти ёшли бола iPhone учун янгиланган iOS 12 тизимининг янги хусусиятларидан бирида камчиликни топди. Бу ҳақда боланинг отаси, Reddit’нинг PropellerGuy никли фойдаланувчиси маълум қилди.\nУнинг сўзларига кўра, бола «Экран вақти» функцияси чекловларини четлаб ўтишга муваффақ бўлди. У, бошқа нарсалар қаторида, ота-оналарга бола қанчадан бери ўйин ўйнаётганини назорат қилиш имконини беради. Ўйин вақти тугаганидан сўнг, унинг ўғли дастурни ўчириб юбориб, App Store’даги «Харидлар» бўлимидан қайта ўрнатган ва чекловсиз ўйнашни давом эттирган.\nОта фарзанди ўйинлар учун ҳаддан ташқари кўп вақт ажратаётганини пайқаб қолган ҳамда фақатгина бир неча кундан сўнг бунинг сирини сўраган. «Мен ҳатто ғазабланмаяпман. Мен ҳайратга тушдим», - дея маълум қилди у.\niOS 12 17 сентябрь куни чиқарилди. Янгиланишнинг аксарияти тезлик ва ишни оптималлаштириш билан боғлиқ. Бундан ташқари, ҳар ҳафтада смартфон фойдаланувчи иловаларда қанча вақт ўтказганини кўрсатувчи жадвални тузиб чиқади.


Ўзсаноатқурилишбанк ва Коммерцбанк: 20 йиллик ҳамкорликнинг янги даражасида\n18:10 / 21.11.2017\nЎзсаноатқурилишбанкнинг Commerzbank AG билан ҳамкорлиги кўп йиллик характерга эга бўлиб, унга 1997 йилда асос солинган, ўшанда «Шўртан» ТКК қурилиши Коммерцбанк АГ’нинг 200,0 млн. АҚШ доллари миқдоридаги маблағлари ҳисобидан молиялаштирилган.\nАввалига 1999 йилда 25,0 млн. долларлик кредит линиялари Евроиттифоқ давлатлари Экспорт-кредит агентликлари суғурта қоплами остига Европа асбоб-ускунасининг харид қилишни молиялаштириш учун жалб этилди, шунингдек, савдони молиялаштириш амалиётлари учун 10,0 млн. доллар миқдоридаги лимит ажратилди.\nЙил сайин ушбу ҳамкорлик кўлами кенгайиб борди, натижада 2016 йилнинг охирига келиб кредит линияси миқдори 150 млн. еврога қадар оширилди.\nЭришилган банклараро келишувлар доирасида Ўзбекистон-Германия ҳамкорлиги натижасида умумий қиймати 28,2 млн. евро бўлган 15 та лойиҳа молиялаштирилди.\nБундан ташқари, Коммерцбанк ва Кредит Суис (Швейцария) банклари консорциуми билан биргаликда «Навоийазот» АЖда азот кислотасини ишлаб чиқаришни ташкил этиш» лойиҳаси амалга оширилмоқда, унинг умумий қиймати 115,6 млн. долларни ташкил этади.\nБош вазир Абдулла Арипов бошчилигидаги Ўзбекистон Республикаси ҳукумат делегациясининг Германияга 2017 йилнинг 14-16 ноябрь кунлари ташрифи ҳамда Мюнхен шаҳрида ўтказилган Ўзбекистон-Германия бизнес-форуми доирасида Ўзбекистон Республикаси ва ГФР ўртасида ҳамкорликни янада кенгайтириш мақсадида Ўзсаноатқурилишбанк томонидан Коммерцбанк билан амалдаги кредит линиясини 200 млн. еврога қадар ошириш бўйича қўшимча келишув имзоланди. У Ўзбекистонда амалга оширилаётган инвестиция лойиҳаларини молиялаштиришни таъминлайди.\n«Ўзсаноатқурилишбанк» мунис аёлларни хотин-қизлар куни билан самимий табриклайди\n«Ўзсаноатқурилишбанк» «Оилавий карта» хизматини таклиф этади


Нега бозорларимизда картошка қиммат 22-10-2021, 19:01 | Zamin.uz\n19:01 / 22.10.2021\nИчки бозорда аҳолининг картошкага талаби доимо юқори бўлган. Шу боис деҳқончиликда кўпроқ картошка экиш ва ундан яхши ҳосил олишга ҳаракат қилинади. Ҳатто томорқадаги бир парча ерда ҳам картошка етиштиришни ўйлаймиз.\nАйни пайтда юртимизда картошка истеъмолига бўлган талаб янада ортган. Бозорларимизда эса унинг нархи кун сайин ўсяпти. Лекин мазали картошкалар кам, бори ҳам қиммат.\nМутахассисларнинг фикрича, бунинг сабаби кейинги йилларда агросаноат мажмуалари картошка уруғи етиштиришга жиддий эътибор қаратмаган. Натижада бозорларимизда кўпроқ Россия ва Беларусь давлатларидан келтирилган шу турдаги маҳсулот таклиф этилмоқда.\nТошкент вилоятида бу муаммони бартараф этиш, ички бозорни серҳосил, сифатли, эртапишар маҳаллий навлар билан таъминлаш устида жиддий изланишлар олиб борилмоқда. Бу соҳага йўналтирилган кластер ва кооперациялар фқаолиятини ҳар томонлама қўллаб-қувватлаш, янги навлар етиштирилаётган майдонлар ҳажмини ошириш чоралари кўрилмоқда. Вилоятда ташкил этилган “Agrover” агросаноат картошкачилик кластери фаолияти бунга мисолдир.\nЖамоанинг ўзаро ҳамжиҳатлиги, илм-фан ютуқларидан самарали фойдаланиши эвазига ташқи бозордан харид қилинган “Фонтане”, “Аляска”, “Аризона”, “Алуэтта”, “Белоросса”, “Сильвана”, “Санте”, “Сунита”, “Эволюшин”, “Эсми”, “Арнова”, “Маниту” сингари 24 хилдаги серҳосил навлари маҳаллийлаштирилмоқда. Кластер таркибидаги Бўстонлиқ картошкачилик марказининг экин майдонларида иқлимга мослаштирилаётган янги навлар бунинг исботи.\nАйни кунларда Паркент, Янгийўл, Зангиота, Ўрта Чирчиқ каби қатор туманларда фаолият юритаётган ўндан ошиқ тадбиркорлик жамоалари 767 гектар майдонда маҳаллий уруғлик картошка етиштиришмоқда. Бўстонлиқ туманидаги уруғчиликка ихтисослаштирилган биргина субъектнинг ўзи 601 гектар майдонда юқори репродукцияли навни парвариш қилаётир. “Бу ишлар ички бозоримизда маҳаллий серҳосил картошканинг сероб бўлишига олиб келади”, - дейишмоқда соҳа мутахассислари.\nOchdan o‘lmaslik uchun qizlarini sotayotgan afg‘onlar (foto, video)\n30-11-2021, 22:00, Dunyo\n29-11-2021, 15:36, Hayot tarzi\n30-11-2021, 11:17, Jamiyat\n30-11-2021, 08:03, Sport\n29-11-2021, 22:53, Dunyo\n30-11-2021, 18:13, Sport\n30-11-2021, 14:47, Jamiyat\nЯнгиликлар » Жамият » Нега бозорларимизда картошка қиммат?


«Кечиринглар»: Депутат онлайн йиғилишда яланғоч ҳолда «қатнашди» - Terabayt.Uz\nАввалроқ биз Zoom орқали судда адвокатлик қилган мушук ижтимоий тармоқлар қаҳрамонига айлангани видеосини эълон қилган эдик. Xabar.uz нашрининг ёзишича, Канадада онлайн тарзда ўтказилган мажлисда бундан ҳам қизиқ, аммо нохуш ҳолат кузатилган.\nКанадалик депутат, Квебек провинцияси Понтьяк муниципалитети вакили Уильям Aмос Жамоалар палатасининг онлайн йиғилиши пайтида яланғоч ҳолда пайдо бўлди. Кадрларда Aмос Канада ва Квебек байроқлари орасида туриб, мобил телефони орқасига яширинган.\n«Жамоалар палатасидаги ҳамкасбларимдан чин дилдан узр сўрайман. Югуришдан кейин иш костюмимни алмаштираётганимда видеотрансляция тасодифан ёқилди. Бу бошқа такрорланмайди», – деб ёзган у.\nҲамкасблари парламент вакилини камера ва компьютер микрофони ёнида ҳушёр бўлишга чақиришди.\n#видео алоқа #видеоқўнғироқ #иловалар #Онлайн #веб-сервислар #онлайн сервислар


Наманганда шифокорни дўппослаган шахслар қамоққа олинди – Газета.uz\nНамангандаги оилавий поликлинкада шифокорни дўппослаган ака-укаларга нисбатан қамоққа олиш тарзидаги эҳтиёт чораси қўлланилиб, жиноят иши қўзғатилган. Шифокорга тиббий текширув давомида бир неча жароҳатлар ташхиси қўйилган.\nLotinchada 5 август 2021, 16:10 Жамият\nНаманган шаҳридаги оилавий поликлиникада фуқаро нотўғри ташхис қўйганликда шифокорни айблаб, у билан муштлашиб кетганлиги ҳақида хабар берилган эди. Шифокорнинг юз, бош ва қўл қисмига жароҳатлар етказилган.\nСоғлиқни сақлаш вазирлиги ахборот хизматининг хабар беришича, шифокор У.А. олган тан жароҳатлари билан Республика шошилинч тез тиббий ёрдам илмий маркази (РШТТЁИМ) Наманган филиалига мурожаат қилган.\nТиббий текширув давомида шифокор У.А.га бош миянинг ёпиқ шикасти, бош миянинг кучли чайқалиши, ўнг қўл тирсак соҳасини жиддий зарарланиши, пешона, ўнг чакка ва ўнг юз юқори қовоқ соҳаси кучли қонталаш ташхиси қўйилган.\nБош прокуратура матбуот хизмати раҳбари Ҳаёт Шамсуддиновнинг ёзишича, шифокор дўппосланганлиги ҳолати юзасидан қўзғатилган жиноят иши доирасида 2 нафар шахс процессуал тартибда ушланди.\nҲозирда тиббиёт ходимига тажовуз қилган фуқаролар — Ф.Ж. ва Ф.Б. ларга нисбатан қамоққа олиш тарзидаги эҳтиёт чораси қўлланилган.


Вазият барқарор — ССВ раҳбари бугунги эпидемиологик вазиятни баҳолади - UzNews.uz\nВазият барқарор — ССВ раҳбари бугунги эпидемиологик вазиятни баҳолади\nАбдуҳаким Хаджибаев Ўзбекистон коронавируснинг иккинчи тўлқинига тайёрлигини айтди.\nЎзбекистон соғлиқни сақлаш вазири Абдуҳаким Хаджибаев Sputnik нашрига берган интервьюсида мамлакатдаги ҳозирги эпидемиологик вазиятга баҳо берди.\n– Вазият барқарор. Бугунги кунда тасдиқланган ҳолатлар икки мингдан бироз кўпроқ. Аммо биз нафақат СOVID-19 беморларини, балки касалхонадан ташқари пневмонияси бор кишиларни ҳам касалхонага ётқизамиз. Маълумки, ёлғон натижа кўрсатувчи тестлар ҳам бор, қолаверса, тест биринчи ўн кунда мусбат бўлиши, кейин, ҳатто пневмония ривожланганда, у манфий бўлиши мумкин.\nВазият барқарорлашган пайтда 150 та касалхонадан 45 тага яқинини ишлашга қолдирдик, қолганларининг фаолиятини тўхтатдик. Зарур бўлган пайтда улар яна коронавирус беморларини қабул қилишлари мумкин.\nБундан ташқари, бугунги кунда аҳоли коронавирусга тест топшириши мумкин бўлган жойлар анча кўпайди. Мамлакатда 152 та лаборатория ишламоқда, - деди вазир.\nВазир дунё инфекция ва пандемия устидан ғалаба ҳақида қачон гапира бошлашига ҳам ўз фикрини билдирди.\n– Менимча, ўзини ҳурмат қилувчи ҳеч бир киши бу саволга аниқ жавоб беришни зиммасига олмайди. Лекин тажрибани ҳисобга олган ҳолда: ўтган яқин 30-40 йил ичида бундай кенг кўламли пандемия бўлмаган. Прогнозлар, олимлар ва ЖССТ мутахассилари фикрини инобатга олиб, ўйлайманки, 2021 йил охирига қадар жараён сустлашади – оммавий эмлаш бошланиши билан, - деди ССВ раҳбари.


ИШ КЕРАКМИ – ТОПАМИЗ!\n16.08.2021 Ҳали ҳам кўпроқ маош олишингизга умид қилаяпсизми?\nУмид қилманг! Ишлаш ва келгуси ойда бир неча баробар кўпроқ олиш учун Россияга пул ишлашга кўчиб ўтинг!\nАйнан сиз учун биз Россиянинг жуда кўп шаҳарларидаги бўш иш ўринларини тўпладик.\nhttps://baibol.ru/find-a-job/ сайтига киринг, керакли шаҳар ва фаолият соҳасини танланг ва Россиядаги бўш иш ўринларининг ҳақиқий янги эълонлари билан танишинг.\nБу йерда ҳамма иш топиши мумкин: юкловчидан ўқитувчигача!\nШунингдек, Байбол Россияда Тожикистон, Ўзбекистон ва Қирғизистондан келган меҳнат муҳожирларига кредит беради.\nАгар келганингизда сизга ҳужжатлар ёки ижара уй учун пул керак бўлса, қўнғироқ қилинг:


УЙҚУ ВАҚТИДАГИ БИЗ БИЛМАГАН АЛЛОҲНИНГ МЎЪЖИЗАЛАРИ » O'zbekiston musulmonlar idorasi Qashqadaryo viloyati vakilligi rasmiy sayti\n5-04-2021, 16:32 1 203 Ўқиш режими + -\nБиз ҳаётимизнинг кўп қисмини уйқу билан ўтказишимиз барчамизга маълум. Лекин уйқу фақат ором олиш учун деб ўйлаймиз. Аммо уйқу жараёнида инсон ўзи билмаган ҳолатда ҳаракатланиши ёки ҳаракат қилмасдан бир меъёрда ухлаши, уйқу вақтида ҳам қулоқларнинг эшитиб туриши, буларнинг барчасини ўзига хос хислати бордир.\nБу борада Ислом динимизда ажойиб маълумотлар бериб ўтилган. Жумладан Қуръоннинг “Каҳф” сураси, 18-оятида Аллоҳ таоло шундай марҳамат қилади: “Ухлоқ бўлсалар-да, уларни уйғоқ, деб ўйлардинг. Биз уларни ўнг томон, сўл томонга айлантириб турардик. Уларнинг ити эса, остонада икки олд оёқларини узатиб ётарди. Агар уларни кўриб қолсангиз, даҳшатга тушиб, улардан юз ўгириб қочиб кетган бўлур эдингиз”. Бу оят уч юз йил уйқуда ётган ғордаги ҳамроҳларни назарда тутмоқда.\nБундан ташқари, Аллоҳ уларнинг таналарини чап ва ўнг томонга ўгириб турганини ҳам ваҳий қилади. Бунинг замирида ётган буюк донолик фақат яқин йиллар ичидагина кашф қилинди. Узоқ вақт бир хил ҳолатда ётадиган одамлар, улар ётадиган томон юзасига тегиб турган тана қисмларида қон айланиши қийинчилиги, жароҳатлар ва қоннинг қуюлиб қолиши каби жиддий муаммоларга дуч келишади. Юзага келадиган жароҳатлар “ётоқ жароҳатлари” ёки “босим жароҳатлари” сифатида маълум. Бирор киши узоқ вақт қўзғалмасдан ётса, тананинг ўша қисмидаги доимий босим туфайли қон томирлари сиқилиб қолади ва улар умуман ёпилиб қолиши мумкин. Натижада, қон орқали ташиладиган кислород ва бошқа озиқлар терига етиб бормайди, бунинг оқибатида тери нобуд бўла бошлайди. Бу танада жароҳатларнинг пайдо бўлишига олиб келади.\nУшбу жароҳатлар даволанмаса, ёғ ва мушаклар ҳам нобуд бўлишига олиб келади. Тери ёки тўқима остида шаклланадиган бундай жароҳатлар даволанмаса, улар катталашиши, агар уларга инфекция тушгудек бўлса, ўлимга ҳам олиб келиши мумкин. Шунинг учун бу босимни камайтириш мақсадида беморнинг ётган ҳолатини ҳар 15 дақиқада ўзгартириб туриш мақсадга мувофиқдир. Ўзларини қўзғата олмайдиган беморларга эса махсус қаров керак. Улар ҳар 2 соатда бошқа одамлар томонидан қўзғатиб турилиши лозим. Фақатгина сўнгги асрда кашф қилинган бу тиббий далилларнинг Қуръонда назарда тутилганлиги ундаги мўъжизалардан биридир. Шунингдек биз уйқу жараёнида кам ҳаракат қилишимизнинг ҳам ўзига хос хусусияти бордир. Бу ҳақда Қуръоннинг “Анъом” сураси, 96-оятида шундай дейилади:\n“У тонг шафағи билан (осмонни) булгувчидир ва тунни ором олиш вақти, Қуёш ва Ойни эса вақт ҳисобини юритиш воситаси қилиб белгиловчидир...”\nЮқоридаги оятнинг аслида учрайдиган арабча “сакан” сўзи “тиним, ором, дам олиш вақти, танаффус учун пайт” каби маʼноларни англатади. Аллоҳ томонидан қайд этилганидек, тун инсонлар дам оладиган пайтдир. Тунда танада ишлаб чиқиладиган мелатонин гормони одамларнинг жисмоний ҳаракатларини сусайтириш, уларни мудроқ ва чарчоқ бостириш ҳамда уларнинг мияларини тинчлантирувчи табиий восита вазифасини бажариш орқали танани уйқуга тайёрлайди. Уйқу мобайнида юрак уриши ва нафас олиш ритми секинлашади ҳамда қон босими пасаяди. Эрталаб гормонларнинг ишлаб чиқилиши тўхтайди ва тана уйғонишга киришади. Шунингдек, уйқу тананинг мушак ва тўқималарига тикланиб олишга ҳамда танага эски ёки ўлган ҳужайраларни янгилашга имкон беради. Уйқу даврида энергия сарфи камаяди ва тана тун бўйи энергия тўплайди. Иммун системаси учун муҳим бўлган қатор кимёвий моддалар ва ўстирувчи гормонлар ҳам уйқу пайтида ажралиб чиқади.\nАгар одамлар етарли даражада ухламасалар, бу иммун системасига бирданига салбий таъсир кўрсатади ва тана касалликка кўпроқ мойил бўлиб қолади. Агар одамлар икки кеча ухлай олмасалар, улар фикрни бир жойга жамлашда қийналадилар ҳамда улар кўпроқ хато қила бошлайдилар. Агарда уч кеча уйқудан маҳрум бўлсалар, улар алаҳсирай бошлайдилар ва мантиқан фикрлай олмайдилар.Тун нафақат инсонлар учун, балки бошқа тирик жонзотлар учун ҳам ором олиш пайтидир. Аллоҳ томонидан оятда “тунни ором олиш вақти”, деб таърифланган бу ҳолат кўз билан кузатиб бўлмас ҳақиқатни назарда тутади: кундузги пайт содир этиладиган кўплаб фаолиятлар сусаяди ва тун мобайнида дам олади.\nЎсимликларда, мисол учун, барглардаги терлаш ва фотосинтез Қуёш чиқиши билан кўпая бошлайди. Тушдан сўнг эса вазият аксинча тус олади. Бошқача қилиб айтганда, фотосинтез сусаяди ва температура кўтарилган сари терлаш тезлашиши туфайли нафас олиш кўпаяди. Тунги пайтда температура пасайиши сабабли, терлаш ҳам сусаяди ва ўсимлик дам олади. Агарда бир кечалик тун бўлмай қолганида эди, кўпчилик ўсимликлар нобуд бўлган бўлар эди. Мана шу нуқтаи назардан, тун ўсимликлар учун, худди инсонлар учун бўлгани каби, дам ва қайта тетикланишни англатади. Шу билан бир қаторда уйқу жараёнида қулоқларимизнинг ҳам эшитиб туриши Аллоҳнинг мўъжизаларидан биридир.\n“Бас, (ўша) ғорда бир неча йил уларнинг қулоқларини муҳрлаб қўйдик”, дейилади “Каҳф” сурасининг 11-оятида. Қуръондаги “Биз уларнинг қулоқларини муҳрлаб қўйдик” деган жумланинг араб тилидаги асли “зороба” феълидир. Бу “Биз уларни ухлатиб қўйдик” деган мажозий маънога эга. Қулоқларни назарда тутиб ишлатилган зороба “қулоқларнинг эшитишига тўсқинлик қилмоқ” деган маънони англатади. Бу ерда фақатгина эшитиш қобилиятининг қайд этилганлиги жуда аҳамиятлидир. Киши ухлаётганда ишлаб турадиган ягона сезги органи бу қулоқ эканлиги олимлар томонидан кашф этилган. Шунинг учун ҳам уйғонишимиз учун биз соатдан фойдаланамиз.\n“Биз уларнинг қулоқларини муҳрлаб қўйдик” жумласидаги донолик шундаки, Аллоҳ мазкур ёш йигитларнинг эшитишини бекитиб қўйган ва шу сабабдан ҳам улар кўп йиллар уйқу оғушида қолган бўлса ажаб эмас. Бу каби биз билмаган, аммо Аллоҳ инсонлар фойдаси учун яратиб қўйган мўъжизалар жуда кўп. Буларни тафаккур қилиш керак халос.


Ўзбекистоннинг яна тўртта вилоятида қуёш электр станциялари барпо этилади\n07:51 / 11.03.2017\nЎзбекистон Республикасининг Наманган, Сурхондарё, Қашқадарё ва Навоий вилоятларида ҳар бирининг лойиҳа қуввати 100 мВт бўлган қуёш электр станцияларини барпо этиш режалаштирилмоқда. Мазкур лойиҳалар 2017-2021 йиллар оралиғида босқичма-босқич амалга оширилади.\nЎзбекистон Республикаси Иқтисодиёт вазирлиги томонидан Ўзбекистон Фанлар академияси, «Ўзбекэнерго» АЖ, бошқа манфаатдор вазирлик ва идоралар билан ҳамкорликда ишлаб чиқилган Ўзбекистон Республикаси Президентининг «2017-2021 йилларда қайта тикланувчи энергияни янада ривожлантириш, иқтисодиётнинг турли соҳалари ва ижтимоий соҳада энергия самарадорлигини ошириш тўғрисида»ги янги қарори лойиҳасида шу ҳақда сўз юритилган. Айни вақтда қарор матни муҳокама қилинмоқда.\nУшбу лойиҳаларнинг ҳар бирининг қиймати 210 млн доллардан бўлади ва босқичма-босқич қурилади.\nЎзбекистон муқобил энергия


Афғонистонда “камикадзе” АҚШ прокуратураси ходимлари кетаётган автобусни портлатиб юборди\n16:51 / 04.05.2015\nKun.uz: Афғонистон пойтахти Кобулда террорчи “камикадзе” АҚШ бош прокуратураси ходимлари кетаётган автобусни портлатиб юборди. The Daily Mail нашрида келтирилишича, воқеа жойида 1 киши ҳалок бўлган, 15 киши жароҳат олган.\nБош прокурор матбуот котибининг сўзларига қараганда, “бу ҳужумлар террорчиларнинг бегуноҳ ва ҳимоясиз тинч аҳолига нисбатан ниҳоятда шафқатсиз эканлигини яққол кўрсатиб берди”.\nТеракт учун жавобгарликни “Толибон” ҳаракати ўз зиммасига олган. Твиттердаги саҳифасида гуруҳ жангарилари 40 киши ўлгани ва яраланганини маълум қилмоқда. Афғонистон ва АҚШ расмийлари бу маълумотни инкор қилмоқда.


Қашқадарёда августда ҳам пилла етиштирилади | QISHLOQ HAYOTI\nҚашқадарёда августда ҳам пилла етиштирилади\nБу қимматбаҳо ипак хомашёси тайёрлаш ҳажмини янада оширади.\nВилоятда такрорий пилла етиштириш мавсуми бошланмоқда.\nШу мақсадда вилоятга хориждан олий сифатли 1500 қути ипак қурти уруғи келтирилмоқда. Тақсимотни амалга оширишда уруғларни нисбатан барг озуқаси етарли бўлган, об-ҳавоси салқин ҳудудларга тарқатишга алоҳида эътибор қаратилади. Бундан ташқари, тез фурсатда такрорий пилла етиштирувчилар билан шартномалар тузилишини таъминлаш ҳам назарда тутилган.\nТуманлардаги пиллачилик агрономлари ва мутасаддилар фермер хўжаликлари ихтиёридаги тут дарахтлари ва плантациялардан оқилона фойдаланишни назорат қилиш, бунда новдаларни кесмасдан, фақат барглар териб олинишини ташкил этишга масъул этиб белгиланди.\nЎз навбатида, фаолиятини янги бошлаган Қашқадарё “Агропилла” масъулияти чекланган жамияти иссиқ об-ҳаво шароитида ипак қурти уруғларининг барча технологик ва агротехник қоидаларга амал қилган ҳолда сақланиши ҳамда тарқатилишини таъминлайди, такрорий пиллани парваришлаш ва етиштириш билан боғлиқ тадбирлар бўйича мониторинг олиб боради. Шунингдек, мазкур ташкилот Қарши шаҳридаги “Радиант силк” қўшма корхонаси билан биргаликда такрорий пилла етиштириш учун зарур инвентарлар (тўшама қоғоз, формалин, термометр, махсус қоғоз) тайёрлаб қўйилишини назоратга олади.\nШу билан бирга, такрорий пилла етиштирувчи фермер хўжаликлари ва аҳолига бўнак маблағлари ўз вақтида берилишини таъминлаш мақсадида “Радиант силк” қўшма корхонаси талабномаси асосида қисқа муддатда банк кредитлари ажратилади.\nЯна бир жиҳати, пилла етиштириш истагини билдирган ҳар бир хонадонга тарқатиладиган ипак қуртлари миқдори 5 граммдан ошмаслиги кўрсатиб ўтилган. Бунда ипак қурти боқувчиси ўзи етиштирган ҳар килограмм тирик пилла учун 15 минг сўмдан ҳақ олиш имконига эга бўлади.\nТегишли тақсимотга кўра, ҳудудлар кесимида тарқатиладиган ипак қуртининг энг кам миқдори Деҳқонобод тумани ҳиссасига тўғри келмоқда. Ушбу кўрсаткич 20 қутини ташкил этади. Қарши, Касби, Косон, Китоб, Қамаши, Яккабоғ, Шаҳрисабз ва Чироқчи туманларига мос равишда 150 қутидан ипак қурти тақсимланади. Мавсумда вилоят бўйича жами 60 тонна пилла етиштириш режалаштирилган.\nМаълумот ўрнида айтиш керакки, жорий йил баҳор фаслида вилоят миқёсида пилла етиштирувчиларга 50 минг қутидан кўп ипак қурти тарқатилган ва мавсумда 3 минг тоннадан зиёд ҳосил йиғиб-териб олинганди.